הוועדה לביטחון לאומי, כנסת 25, פרוטוקול מספר 16, 2023-04-24 00:00

צביקה פוגל: מכובדיי, אנחנו מתחילים, בבקשה

צביקה פוגל:  התכנסנו כאן היום כדי לדון בסוגיה מאוד מאוד מדויקת, מאוד מאוד ייחודית, ולא לשום דבר אחר

צביקה פוגל:  הסוגיה היא ביטוח הילולת הרשב"י במירון לימים שבהם היא מתקיימת

צביקה פוגל:  אני רוצה להזכיר לכולנו שיש לנו תהליך של הפקת לקחים שלא כולו הסתיים, אבל רובו הסתיים מאירועים מלפני שנתיים

צביקה פוגל:  יש לנו לקחים מהאירוע של שנה שעברה

צביקה פוגל:  אני חייב לומר שהיום, אחרי לא מעט סיורים ומעורבות במה שקורה, באזור הר מירון לקראת ההילולה נעשית עבודה יוצאת דופן כדי לתת מענה לכל הלקחים שעלו

צביקה פוגל:       אבל נראה שיש לקח אחד שאף אחד לא רוצה להפיק אותו והוא לסיים את סוגיית הביטוח, לא יום לפני האירוע אלא שבועיים לפני האירוע, ואנחנו נמצאים שבועיים לפני האירוע

צביקה פוגל:  בשנה שעברה זה נגמר בערב האירוע, ואני מקווה מאוד שלא ניגרר לשם, כי זה מעמיד בספק  את היכולת שלנו באמת לקיים את האירוע באותה איכות ובאותה בטיחות כמו שאנחנו באמת רוצים לקיים אותו

צביקה פוגל:       יש לנו שלוש סוגיות שבהן נדון היום תחת הכותרת ביטוח לאירוע

צביקה פוגל:  כל מי שהגיע לכאן ורוצה לדבר על נושאים אחרים, אני מתנצל מראש, לא תינתן במה לאף אחד שלא מתעסק בנושא הביטוח

צביקה פוגל:  אנחנו לא פה בשביל שום דבר אחר, רק בשביל זה

צביקה פוגל:  עצרנו את הפגרה, הבאנו אנשים ממקומות רחוקים כדי לתת מענה לדבר הזה

צביקה פוגל:  שלוש הסוגיות שעליהן אנחנו מדברים, וזה יהיה גם הסדר שעליהן נדבר פה, זה הביטוח על הפרויקטור, זה הביטוח להפקה וזה הביטוח למועצה האזורית מרום גליל לתקופת ההילולה בלבד

צביקה פוגל:  בשלושת הנושאים האלה אנחנו נתמקד היום וננסה לראות שיש להם מענה, שיש להם פתרון, כדי שנדע גם איך אנחנו מתקדמים הלאה

צביקה פוגל:  אני ברור? כולם מבינים במה אנחנו הולכים לעסוק ובמה נתמקד?     שעת הגג שלנו לסיום היא 13:00

צביקה פוגל:  אני מקווה שלא נצטרך להאריך מעבר לזה, כי יש לנו פעילויות נוספות ויש פה אנשים שעוד רוצים להגיע היום למירון, לכן לא נמנע מהם לעמוד בזמן כפי שהם רוצים

צביקה פוגל:  פרויקטור, בבקשה

יוסף דייטש: בוקר טוב

יוסף דייטש:  אין לי הרבה מה להוסיף חוץ מהעובדה שהתרענו מתחילת הדרך, כשיצאנו לדרך, על הנושא של הביטוח, על בעייתיות הביטוח בהר מירון

יוסף דייטש:  אין שום חברה, לא בארץ ולא בעולם, שמוכנה לבטח א, את המפיק; ב, את המועצה – אני מאמין שכשקרן תעלה בזום היא תסביר את המורכבות של המועצה; ג, אותי כעובד פרויקטור

יוסף דייטש:  אם כבר המפיק הצליח להשיג חברה שתבטח אותו, אז גם היא הייתה מוכנה לבטח אותו ולא את קבלני המשנה

יוסף דייטש:  בקיצור, סיפור מורכב

יוסף דייטש:  מתחילת הדרך, אפילו עוד לפני שהתמנינו, השר פרוש כבר הוציא מכתב לשר האוצר

יוסף דייטש:  יושב-ראש הוועדה, בדיון הראשון שהתקיים אצלך פה עלה נושא הביטוח

יוסף דייטש:  אנחנו מתגלגלים עם זה כבר שלושה חודשים, והינה אוטוטו אנחנו נמצאים בתחילת האירוע וביטוח עדיין אין

יוסף דייטש:  להפעיל מערכת כזאת בלי ביטוח, אני לא מאמין שיש מישהו שהיה רוצה לעשות את זה

יוסף דייטש:       בשנה שעברה אני יודע שבדקה ה-90 המדינה, דרך החשב הכללי, נתנה כתב שיפוי

יוסף דייטש:  לגבי כתב שיפוי נמצא פה ארז, אולי הוא יוכל להרחיב יותר

יוסף דייטש:  ארז הוא היועץ המשפטי של המקומות הקדושים, הוא יוכל להרחיב יותר מה היה בשנה שעברה

יוסף דייטש:  אני רק יודע שאנחנו נמצאים בדקה האחרונה ואין ביטוח

צביקה פוגל: אני רוצה לשאול אותך שאלה אישית קשה

צביקה פוגל:  מה יקרה אם לא יהיה לך ביטוח?      

יוסף דייטש: אין לי ביטוח כבר היום ואני עובד כבר שלושה חודשים, אז אני אולי אידיוט גדול

יוסף דייטש:  יגידו לי אנשים: איך אתה עושה את זה? אבל מה אני יכול לעשות? אני רואה בזה שליחות, אז שמתי את זה בצד

יוסף דייטש:  אבל הצגתי לך את זה בשבוע שעבר עם כל הכאב, ואתה רואה את מה שאנחנו עושים ואני חושב שהגיע הזמן

יוסף דייטש:  התשובות שאתה קיבלת זה שאני צריך להיות עובד מדינה

יוסף דייטש:  לבוא אלי ארבעה חודשים אחרי שאני כבר מתרוצץ ורץ – אפילו הסכם עדיין עוד לא נחתם איתי – ולהגיד לי דבר כזה: תהפוך עכשיו להיות עובד מדינה, כשאם הייתי יודע מראש לא הייתי נכנס, אני לא חושב שזאת תשובה, אני גם לא חושב שזאת תשובה נכונה

יוסף דייטש:       רבותיי, יש פה אירוע שהוא אירוע מספר אחד במדינת ישראל

יוסף דייטש:  האירוע האזרחי הגדול ביותר

יוסף דייטש:  לא יכול להיות שכל אחד בא ומושך את ידיו מהסיפור הזה ואומר: תשמע, זה לא בעיה שלי, תתמודד עם זה

יוסף דייטש:  זאת בעיה לאומית

יוסף דייטש:  האוצר או מישהו אחר צריך לשבת ולחשוב מה צריך לעשות בשביל לפתור את הבעיה

יוסף דייטש:  זאת לא בעיה של יוסי דייטש ולא של המפיק ולא של שר ירושלים ומסורת ולא שלך, צביקה, כיושב-ראש ועדה

יוסף דייטש:  מדינת ישראל צריכה לטפל ולקחת אחריות

יוסף דייטש:  זה אירוע, מגיעים למקום כ-250-200 אלף איש – 220 אלף איש אמורים להגיע במקור – מפעילים מערכת אדירה, ההר הזה מתפקד

יוסף דייטש:  צודקת קרן שהיא לא מוכנה שבשטח שלה, אם חס וחלילה יקרה משהו זה נקרא שטח המועצה, היא לא מוכנה לקחת סיכון שאולי יקרה משהו, היא גם לא מבוטחת

יוסף דייטש:  כל אחד שיכול לפתור את הסיפור הזה, אם זה משרד האוצר, אם זה חברת הביטוח של המדינה, מושך את ידיו ואומר: לא, תסתדרו, בסוף אנחנו נסתדר

יוסף דייטש:  למה, כי סומכים על טוב ליבנו? כי סומכים על כך שאנחנו חדורי מטרה ועושים את זה מטעמים אידיאליים, ואני שם בצד את האינטרסים האישיים שלי?      אבל יש נקודה מסוימת שלא אהיה מוכן להמשיך הלאה, ואמרתי את זה לשר בשבוע שעבר: לא יכול להיות שהתשובה אליי תהיה: תהפוך להיות עובד מדינה

יוסף דייטש:  מה זאת אומרת? אני ארבעה חודשים עובד ואתה בא אליי בדקה האחרונה ואומר: עכשיו תהפוך להיות עובד מדינה? זאת בעיה של יוסי דייטש? זאת לא בעיה של יוסי דייטש

יוסף דייטש:  המפיק לא מצליח להשיג חברה, בכל העולם הוא לא מצליח להשיג מישהו שמוכן להיכנס

יוסף דייטש:  כל אחד ששומע מירון בורח מזה, אומר: לא מוכן לבטח את זה בעד כל הון שבעולם

יוסף דייטש:  אז הוא הצליח להשיג איזו חברה, אז החברה מוכנה לבטח אותו רק חלקית

יוסף דייטש:       למה אנחנו צריכים ללכת ולחזר על הפתחים מחברות אמריקאיות שיבואו, כשיש לנו חברת ביטוח של המדינה? שהיא תיקח אחריות על הסיפור הזה

יוסף דייטש:  הרי כולנו יודעים שחווינו במקום הזה אסון ולכן אנשים מפחדים

יוסף דייטש:  בעבר, לפני שלוש-ארבע שנים, לא הייתה להם בעיה לבטח מקומות קדושים

יוסף דייטש:  היו פונים לחברת ביטוח והיא הייתה נותנת, אולי מבקשת את הגדלת הפוליסה שלה, אבל הייתה נותנת

יוסף דייטש:  לאחר האירוע במירון כל אדם שפוי, כל אדם נורמלי ובר דעת בורח

יוסף דייטש:  היחיד שקפץ למים היה שר ירושלים ומסורת שאמר: אני מוכן לקחת אחריות

יוסף דייטש:  אז בואו, תטו שכם ותעזרו לנו לפתור את הסיפור הזה

צביקה פוגל: התייחסויות, פתרונות, בבקשה

ארז בן דוד: אני היועץ המשפטי של המקומות הקדושים

ארז בן דוד:  ברשותכם, אני רוצה טיפה לפתח את הנושא כי הוא באמת נושא חשוב

ארז בן דוד:  כשאנחנו מדברים על ביטוח הילולה אנחנו לא מדברים רק על ביטוח ההגעה באירוע עצמו

ארז בן דוד:  משמעות ההילולה היא הכמות על שטחים נרחבים וגם פירוקים אחריה, וזה ספקים רבים ועבודה של המפיק

ארז בן דוד:  כרגע, למשל, אם מתבצעת עבודה בשטחים נרחבים בלי ביטוח, כולל בשטחים שנמצאים כרגע –  נגיד היום נמצאים שטחים באחריות המרכז הארצי – ההפקה עובדת שם והפרויקטור עובד שם והמשרד עובד שם והכול טוב ויפה, ואנחנו ממש רוצים בהצלחתם, אבל אין ביטוח לתקופת ההקמות, לתקופת העבודות, וזה דבר בלתי מתקבל על הדעת

ארז בן דוד:      כשאנחנו מדברים על ביטוח צריך לדבר על כל התקופות האלה וגם על כל הספקים

ארז בן דוד:  זאת אומרת, זה לא נשאר רק אצל המדינה, זה לא נשאר רק אצל הפרויקטור וגם לא אצל חברת ההפקה

ארז בן דוד:  יש פה למעלה מ-160 ספקים באירוע הזה וכולם צריכים לקבל פתרון ביטוחים

יוסף דייטש: דבר ראשון, לגבי הספקים, בשבוע שעבר העלה את זה יושב-ראש הוועדה ואמר לנו המפיק שהספקים חותמים

יוסף דייטש:  נכון הוא אמר לנו כך, אסף? שהספקים יודעים שהם צריכים להביא את הביטוח שלהם

יוסף דייטש:  אני רק מחדד את זה, מעיר לי פה חבר הכנסת הרב אייכלר: זה נשמע כאילו הבעיה היא שלך

יוסף דייטש:  אני לא מדבר על יוסי דייטש, יוסי דייטש הוא בורג קטן, אני מדבר על האירוע עצמו

יוסף דייטש:  כל האנשים שמגיעים להילולה, כל האזור לא מבוטח

יוסף דייטש:  אם חס וחלילה קורה למישהו משהו, זאת לא הבעיה של פרויקטור או לא פרויקטור, האירוע לא מבוטח

יוסף דייטש:  האירוע שנקרא אירוע הדלקת ההילולה במירון לא מבוטח

ארז בן דוד: אבל כשספקי המשנה - - -          

יוסף דייטש: לגבי ספקי המשנה, הוא מחייב אותם לעשות ביטוח

ארז בן דוד:  כשספקי המשנה פונים לחברות הביטוח בשביל לקבל אישור על קיום ביטוח האירוע, הם ישר מחריגים את אירוע מירון מהביטוח

יוסף דייטש: אבל העלה את זה יושב-ראש הוועדה בשבוע שעבר מול המפיק והעלה את זה המנכ"ל שלנו – הייתה לנו ועדה בשבוע שעבר במירון

גיל ליסאי: נציג המפיק פה, אני אשמח להתייחס

גיל ליסאי:  גם בשנה שעברה קיבלנו את מכתב השיפוי שכלל את הסדרנות

גיל ליסאי:  ביקשנו טופסי קיום ביטוח מכל הספקים

גיל ליסאי:  יש קושי גדול מאוד לקבל טופסי קיום ביטוח עם הסכומים הגדולים, חלקם נתנו לנו טופסי קיום ביטוח עם סכומים יותר נמוכים, כי זה המקסימום שהם יכלו

גיל ליסאי:  יהיו פערים בין דרישות המשרד שהן לגיטימיות לגמרי לבין המציאות

גיל ליסאי:  כמו שנאמר פה, המירון הוא כשל ביטוחי, יש פה לקונה, ובאמת המדינה צריכה להיכנס לזה כמו שהיא נכנסה בשנה שעברה

גיל ליסאי:  קיבלנו מכתב שיפוי גם על ההפקה וגם על הסדרנות

גיל ליסאי:  הסדרנות לא תוכל לקבל גם ביטוח

גיל ליסאי:       דרך אגב, בשנה שעברה גם הבמאי של אירוע המשפחות השכולות לא הצליח לקבל ביטוח

גיל ליסאי:  אנחנו משתדלים, שלחנו לכל הספקים את הטפסים ונראה מה יחזור אלינו

גיל ליסאי:  אנחנו עושים את העבודה אבל יש פה בעיה אמיתית

צביקה פוגל: אני רוצה לגלות פה סוד לכל הדוברים, האירוע הזה יתקיים גם בשנים הבאות

צביקה פוגל:  השנה עשינו צעד חריג, ראשוני, בעיקר בזכות מירי שיושבת פה לשמאלי, וחוקקנו את חוק הילולת הרשב"י במירון

צביקה פוגל:  אני מקווה שבשנה הבאה לא נצטרך עוד פעם להגיע לאותה סוגיית הביטוח יום לפני

צביקה פוגל:  לכן אנחנו מתעקשים לתת לזה פתרון היום שיהיה שווה גם לשנים הבאות, כי זאת לא השקעה לטווח קצר

צביקה פוגל:  אני מבקש מהמתייחסים לקחת גם את זה בחשבון

צביקה פוגל:  בבקשה, עוד מישהו? פתרונות, הצעות?      

ישראל אייכלר: אדוני היושב-ראש, אני רוצה להיות מאוד ענייני

ישראל אייכלר:  שאלתי גם את הפרויקטור, האם יכול להיות שלא הבנתי טוב ומאות אלפי אנשים שמגיעים לאירוע לא מבוטחים ואין ביטוח? יכול להיות דבר כזה?      

צביקה פוגל: בדיוק בגלל זה התכנסנו פה הבוקר

ישראל אייכלר: אני, כמאזין שנכנס דקה אחרי, חשבתי שמדברים פה על ספקי משנה, על המפיק

ישראל אייכלר:  מדובר פה על מאות אלפי אנשים שאנחנו הולכים לשלוח למקום לפי חוק והם לא מבוטחים

ישראל אייכלר:  זאת שערורייה מהמדרגה הראשונה

ישראל אייכלר:  אם יש למדינה חברת ביטוח, בשביל זה יש חברת ביטוח

ישראל אייכלר:  אנחנו יודעים שאף חברת ביטוח עסקית לא תרצה לקחת עסק שכזה

ישראל אייכלר:  לכן אין שום ספק, אדוני היושב-ראש, שביטוח המדינה צריך לקחת אחריות על כל האירוע

ישראל אייכלר:  אני רוצה לשמוע מהיועצת המשפטית איך עושים את זה באופן חוקי

אסף ברזילאי: אני אשמח בבקשה רק להתייחס לחברת ענבל אם אפשר

אסף ברזילאי:  אני ראש אגף ביטוח ממשלתי באגף החשב הכללי

אסף ברזילאי:  ענבל חברה לביטוח היא לא ביטוח במובן הקלאסי

אסף ברזילאי:  יש לה רישיונות ביטוח מאוד מסוימים, בעיקר בתחום של מוכנות לרעידות אדמה

אסף ברזילאי:  היא לא יכולה לבטח אנשים שהם לא המדינה, היא לא מבטחת גם אנשים פר סה

מירי פרנקל-שור: אבל האירוע הוא לא של המדינה?      

אסף ברזילאי: לא

אסף ברזילאי:  אבל אין לה רישיון לבטח פעילויות מהסוג הזה ובטח לא אנשים או גופים שהם לא המדינה

ישראל אייכלר: איזה פעילויות החברה הזאת מבטחת?      

אסף ברזילאי: תחום הביטוח העיקרי שלה זה הרכוש הממשלתי ותחום של מוכנות לרעדות אדמה, זה בעיקר

ישראל אייכלר: אבל אירועים היא לא מבטחת?      

אסף ברזילאי: אירועים לא

ישראל אייכלר: גם לא אירועים ממלכתיים?      

אסף ברזילאי: לא

צביקה פוגל: מי ביטח את האירוע בשנה שעברה?      

גיל ליסאי: קיבלנו כתב שיפוי מהחשב הכללי

הילה רבני: אני אתייחס רגע לעמדת החשב הכללי

הילה רבני:  אני סגנית חשב ראש הממשלה, אחראית על משרד ירושלים ומסורת

הילה רבני:  אנחנו קיבלנו פוליסה אחת שהמפיק הצליח להשיג מחברה אמריקאית

הילה רבני:  התייעצנו עם היועצים שלנו בענבל

הילה רבני:  הבנו שהפוליסה הזאת, על אף שהמדינה זאת שמשלמת את הפרמיה, חושפת את המדינה, למעשה, לתביעות שיבוב, וזה תנאי שאנחנו לא מסכימים עליו

הילה רבני:  עד אתמול בערב עוד ניסינו לנהל, באמצעות היועצת הביטוחית של המפיק, משא ומתן עם החברה האמריקאית

הילה רבני:  היום בבוקר או אתמול בערב קיבלנו איזושהי תשובה שיועצי ענבל השיבו לנו והיא תשובה לא מספקת, כך שככל הנראה הפוליסה שהשיג המפיק היא לא פוליסה שהחשב הכללי מעוניין לשלם עליה

הילה רבני:  לאור זאת, עכשיו מתברר שככל הנראה מיצינו את ההליך הזה, אז נחזור לחשב הכללי, נסביר לו שמיצינו את ההליך מול החברה, ואז הוא ישקול – זה גם כתוב בחוזה עם המפיק – לתת את אותו כתב שיפוי כמו שהוא נתן בשנה שעברה

הילה רבני:     לעניין השנים הבאות, אנחנו סבורים שככל שירחק המועד ממועד אירוע האסון, וככל שיראו חברות הביטוח בארץ ובעולם שהופקו לקחים והבטיחות הרבה יותר גדולה ושיש מתווה חדש וכולי, אנחנו מניחים שתהיה נאותות שלהן לבוא לקראת ולתת – בסוף זאת פרמיה של מיליון שקל – כל חברת ביטוח תשמח לקבל אם היא חושבת שהסיכון שלה קטן

הילה רבני:  לכן אנחנו סבורים שבשנים הבאות אולי אולי יהיה פתח ויהיה יותר קל להשיג, ואנחנו לא רוצים לקבוע היום קביעות ארוכות טווח כי השוק הוא שוק דינמי וגדול

מירי פרנקל-שור: אז מה יהיה בשנה הבאה כשנהיה רק שלוש שנים אחרי האסון?      

הילה רבני: יש פה את מנכ"ל משרד ירושלים ומסורת, יש לו תוכנית מאוד גדולה איך לעשות את כל ההיערכות הזאת מראש, לא להגיע לרגע האחרון

הילה רבני:  פה פשוט נאלצנו, המשרד הוקם לפני שלושה חודשים, לא הייתה לנו את הפריבילגיה להיערך או לעשות סקרים וכולי

הילה רבני:  אנחנו מניחים שבשנה הבאה המנכ"ל ידע לעשות זאת בצורה אחרת ולהיערך מראש

ישראל אייכלר: יש מאות אירועים ציבוריים בשנה

ישראל אייכלר:  מי מבטח את זה והאם זה לא מבוטח?      

הילה רבני: הקבלנים שמבצעים את האירוע

הילה רבני:  הם מקבלים ביטוח מחברות ביטוח פרטיות

ישראל אייכלר: אני שואל על אירועים ציבוריים, לא על אירועים פרטיים

הילה רבני: ציבוריים, כמו טקסי משואות, טקסים שהמדינה עושה, לא חברת ענבל מבטחת

הילה רבני:  יש מפיק שעושה את האירוע כמו במירון, וכחלק מתנאי התקשרותו בחוזה יש לו ביטוח

הילה רבני:  אתה מבטח רכוש, צד גימל

גיל ליסאי: גם לעזריאלי הפקות יש ביטוח, אבל את ההילולה אף אחד לא מוכן לבטח, או לתת תנאים מאוד מאוד גרועים שהאוצר לא מוכן לקבל אותם בסופו של דבר

צביקה פוגל: בואו רגע נעצור

צביקה פוגל:  כבוד השר, רצית להתייחס, בבקשה

מאיר פרוש: קודם כול, אני צריך לומר גם את החיובי

מאיר פרוש:  עד כמה שמישהו מבקש לומר שמדינת ישראל היא לא האירוע, אז שכולם ידעו שרק מדינת ישראל שמה את הכסף, אף אחד אחר לא, לא אני ולא המנכ"ל ולא הפרויקטור, ולא שמעתי על אף חבר כנסת שהחליט, וגם אתה כיושב-ראש ועדה לא חשבת

מאיר פרוש:  כל כסף שמשקיעים עכשיו במירון זה הכול כסף מדינה וצריך לשבח את המדינה על כך

מאיר פרוש:  אנחנו יכולים להתווכח האם הכסף מספיק או לא, אבל הרבה כסף, עשרות מיליוני שקלים המדינה נתנה לצורך האירוע הזה

מאיר פרוש:  מישהו אולי צריך להכריח את המדינה

מאיר פרוש:  ועדת החקירה אמרה שחייב שיהיה שר אחראי, והממשלה צריכה למנות אותו

מאיר פרוש:  הממשלה גם את זה עשתה, הממשלה הודיעה שהיא מחליטה שמאיר פרוש יהיה אחראי על האירוע במירון

מאיר פרוש:       אז כסף היא נותנת

מאיר פרוש:  ממשלת המדינה הזאת מחליטה גם מי יהיה השר האחראי

מאיר פרוש:  אני משבח את הקו הזה, מכיוון שבמשך עשרות שנים – הרב אייכלר בקיא ממני בנושא הזה, כי הוא היה יושב גם בוועדות שדנו בעניין הזה – חברי כנסת היו שואלים מה קורה במירון, מה קורה עם זה ומה קורה עם זה, ואחד גלגל את זה לשני, כל אחד גלגל את זה

מאיר פרוש:  לצערנו, בגלל האסון יש ועדת חקירה והיא מתחילה לעשות קצת סדר בעניין הזה

מאיר פרוש:  הרבה דברים, מה שהפרויקטור מבצע עכשיו עם כספי המדינה זה כתוצאה מההנחיות של ועדת החקירה

מאיר פרוש:       להערכתנו, השנה מושקעים כ-40 מיליון שקל כתוצאה מדרישות ועדת החקירה

מאיר פרוש:  ועדת החקירה אומרת: תשתדלו שלא הכול יתרכז במרכז ההר אלא תפזרו את האירועים

מאיר פרוש:  לכן אתם יודעים שיש את מתחם 89 שיהיו בו אירועים, עלו שוב לבני עקיבא עם הדרישות הבטיחותיות, או שיהיו אוהלי נוחות בכל החניונים – זאת גם דרישה שוועדת החקירה אמרה, וטוב שהיא אמרה, כי אם היא לא הייתה אומרת אז לכאורה העסק היה ממשיך הלאה

מאיר פרוש:  אז יש לנו גם ועדת חקירה ממלכתית שהיא זאת שמכוונת את המדינה מה לעשות, והמדינה מחליטה בסוף איזה משרד יעשה את זה או איזה שר יעסוק בזה

מאיר פרוש:     המשטרה מגדירה את זה כאירוע הגדול ביותר שיש לה, והיא עוסקת בו במהלך 365 יום בשנה

מאיר פרוש:  זה האירוע הכי גדול

מאיר פרוש:  המשטרה משקיעה את כל הכוחות ומשרד התחבורה משקיע את כל הכוחות, ואנחנו כאחראים על כל הדבר הזה עושים את כל מה שאפשר לעשות

מאיר פרוש:  סליחה שאני לא מזכיר עוד ועוד משרדי ממשלה, אבל כמעט כל מי שרק שייך שיעסוק עוסק בליבו, בדמו ובנפשו לדבר הזה

מאיר פרוש:  זה נקרא אירוע של מדינת ישראל

מאיר פרוש:  איפה צריכים להחליט על זה? ועדת שרים לענייני טקסים צריכים להחליט? מה צריך לעשות כדי שזה יהיה המדינה? ואם זה לא המדינה, אני לא מאמין שהאוצר היה נותן כל כך הרבה כסף לדבר הזה

מאיר פרוש:  הוא נותן כסף כי הוא יודע שהוא צריך לעשות את זה, וטוב שהוא נותן, ואני מודה על כך, מודה מקרב לב על זה שהוא נותן כדי שנוכל לקיים אירוע

מאיר פרוש:  אני שמח על ההבהרה של לשכת החשב על כך שיבדקו זאת מחדש, אבל רצינו למצוא פתרון לזה

מאיר פרוש:  זה דבר כולו של המדינה, כולם מתייחסים לזה

מאיר פרוש:       אני חייב לומר, הייתה לנו איזושהי בעיה עם עץ מסוים שהפריע לדרך החירום

מאיר פרוש:  בלילה, אחרי האירוע ביד ושם, פניתי לאבי דיכטר כשר החקלאות, כי היו 13 יום מאז שהגישו את הבקשה לעקירת עץ

מאיר פרוש:  לדעתי, הוא לא ישן הרבה בלילה, ובלילה העיר את המנכ"ל שלו

מאיר פרוש:  כולם מתייצבים כי מבינים שזה אירוע הכי גדול במדינה ואי-אפשר להתחמק מזה

מאיר פרוש:  כל משרדי הממשלה, מי שצריך לפעול – סליחה שלא הזכרתי את משרד המשפטים, אתם יודעים כמה שעות הוא השקיע? אני לא מדבר על כל מה שבכנסת, כולם משבחים את עבודת הכנסת

מאיר פרוש:  אתמול היינו אצל השר לבט"פ והמפכ"ל, כולם משבחים שם, העברנו חוק מהר, בשיא המהירות

מאיר פרוש:  כולם מסכימים לדבר הזה

מאיר פרוש:  אם זה היה של הפלסטינים היינו עוסקים בזה? אני לא חושב שהיינו עוסקים בזה

מאיר פרוש:  מתעסקים בזה מכיוון שזה שלנו

מאיר פרוש:  אני מציע שהמשפט הזה שזה לא של המדינה צריך לצאת מהסלנג

מאיר פרוש:  זה של המדינה והיא מחויבת לדבר

מאיר פרוש:  תודה

צביקה פוגל: הילה, איך אנחנו יכולים לקדם את זה שלא נחכה עד ערב האירוע? מה אני צריך לעשות כדי שזה יקרה?      

הילה רבני: זה כרגע נמצא בפתחו של החשב הכללי

הילה רבני:  כמו שאמרתי, אתמול בערב רק הבנו שמוצו ההליכים מול החברה האמריקאית

הילה רבני:  אני מניחה שתוך יום-יומיים תתקבל החלטה

צביקה פוגל: אגלה לכם סוד, אל תגלו אותו לאף אחד, זה גם לא משודר

צביקה פוגל:  אני עשיתי את כל הבירורים האפשריים על חברת הביטוח שכבר הציעה, והבאתי אפשרויות נוספות לחברות ביטוח שנבחנות כרגע על ידי המפיק עם גורמים שונים

צביקה פוגל:  אני אומר לכם, זה לא יקרה בזמן

צביקה פוגל:  אנחנו נגיע ליום אחרי ואסור לנו להגיע לשם, לפחות בשלב הזה

צביקה פוגל:  אני מקבל את הגישה שלך, ככל שירחק היום יהיה יותר קל לחברות ביטוח לקבל את התנאים החדשים שנוצרו וההבנה שהקטנו את הסיכוי שאירוע כזה יחזור על עצמו

צביקה פוגל:  נכון מאוד

צביקה פוגל:  אבל אנחנו חייבים לתת לזה מענה היום, לא רק בגלל האירוע, אלא בדיוק כשם שצוין פה על ידי ארז

צביקה פוגל:  מבוצעות עבודות היום, יבוצעו גם אחרי עבודות פירוק

צביקה פוגל:  יש פה המון גורמים שמעורבים בזה

צביקה פוגל:  תכף נשמע את קרן שהיא מנכ"לית המועצה וגם לה צריך לתת איזשהו חלק ביטוחי לפחות לאותם ימי אירוע, אולי גם להכנות ולפירוק של אחרי, כי זה בכל זאת מתבצע בשטחה

צביקה פוגל:  יש לנו פה פרויקטור, שהוא לצורך כל עניין ודבר יושב-ראש הדירקטוריון לאירוע הזה

צביקה פוגל:  אנחנו חייבים גם אותו לבטח

צביקה פוגל:       אנחנו חייבים לקחת יוזמה ולא לחכות ליום האחרון

צביקה פוגל:  האירוע הזה יתקיים, אי-אפשר לעצור אותו

צביקה פוגל:  זה אירוע חשוב מדיי מכדי שנוותר עליו

צביקה פוגל:  לכן אני רוצה לראות שאנחנו באמת היום, מחר, סוגרים את האירוע הזה

צביקה פוגל:  תגידו לי מה צריך לעשות כדי שזה יקרה

צביקה פוגל:  בבקשה, הילה

הילה רבני: כמו שהתייחסתי לעניין המפיק וכמו שאמרתי, אני מניחה שביום-יומיים הקרובים, לא דקה לפני ההילולה – למרות שטכנית אנחנו כבר דקה לפני ההילולה – תתקבל החלטה על ידי החשב הכללי

הילה רבני:  לגבי הפרויקטור, שוחחנו כמה פעמים עם החשב הכללי, עם סגן החשב הכללי

הילה רבני:  עמדת החשב הכללי היא שתפקיד הפרויקטור הוא תפקיד שצריך להיעשות על ידי עובד מדינה

הילה רבני:       בשנה שעברה הובטח לחשב הכללי שהמדינה, או המשרד לשירותי דת שהיה אחראי על זה אז, ידאג שזה יהיה כעובד מדינה

הילה רבני:  בינתיים קרו כמה דברים שלא אפשרו את זה

הילה רבני:  הדרישה עדיין עומדת בעינה

הילה רבני:  העברנו את הדרישה למנכ"ל, הוא גם שוחח עם עמוס בעצמו

הילה רבני:  אנחנו מבקשים לנסות למצות את ההליך הזה

הילה רבני:  שוב, ככל שלא יצלח, החשב הכללי ישקול לתת גם פה כתב שיפוי

הילה רבני:  אבל, קודם כול, אנחנו מבקשים לקבל לפחות איזשהו מתווה או הבהרה מה הולך לקרות גם בשנים הבאות

צביקה פוגל: אני מבקש גם מהילה וגם מאנשי החשב הכללי להבין – תכף אני אתן להם את הבמה – אנחנו שבועיים בדיוק לפני האירוע

צביקה פוגל:  מי שמכין את האירוע הזה בכל ארבעת החודשים האחרונים זה יוסי דייטש ולא אף אחד אחר

צביקה פוגל:  לבוא ולהגיד היום ליוסי ללכת הביתה, זה אומר – אין אירוע, צריך להבין את זה

צביקה פוגל:  לכן צריך לראות איך מוצאים את הדרך העקיפה כמו שאר הדברים, לפחות באירוע הזה, ולבטח אותו, לתת לו את אותו ביטחון כמו שאנחנו נותנים לכל קבלן משנה, שבונה שם איזושהי טריבונה או סולל דרך

צביקה פוגל:       כבוד השר, רצית משהו מאוד דחוף או שחסכתי ממך?      

מאיר פרוש: אני רוצה להתייחס

מאיר פרוש:  בהסכם הקואליציוני, שבו נכתב מי יהיה אחראי על ההילולה, נאמר יהדות התורה או שר מטעמה, ויש התייחסות למינהלת

מאיר פרוש:  כמובן שגם שמענו את הטענה שבשנה שעברה הבטיחו שהשנה זה כבר לא יהיה

מאיר פרוש:  גם בשנה שעברה הפרויקטור מונה על ידי השר לענייני דתות, ונאמר שצריכים להסדיר את זה

מאיר פרוש:  אבל אנחנו יודעים שכבר מיד אחרי ל"ג בעומר בשנה שעברה, הממשלה התחילה להתפזר

מאיר פרוש:  מי שלא זוכר, ביום ל"ג בעומר זועבי הודיעה שהיא לא לוקחת את התפקיד שלה ביפן ולא משתפת פעולה עם הקואליציה ההיא, והעסק התחיל להתפרק ואז הלכנו לבחירות

מאיר פרוש:  כשהלכנו לבחירות אף אחד לא דאג לדבר הזה

מאיר פרוש:  אנחנו אמרנו, בעזרת השם, אם העסק של הממשלה הזאת ממשיך הלאה, מייד אחרי ל"ג בעומר ניקח על עצמנו להקים את המינהלת – כמובן בתיאום עם האוצר – מי במינהלת; ואז לא תהיה שאלה אם לקחנו את הפרויקטור, או אם השר האחראי מינה את מי שהוא חושב

מאיר פרוש:        דרך אגב, אני חושב שלא טעיתי בכך שלקחתי את יוסף לפרויקטור, למרות שהוא לא עבר שום ועדת ערר

מאיר פרוש:  ועדה פנימית הוא עבר אבל זה בסדר

מאיר פרוש:  לפחות תגידו את זה, שאפשר לפעמים גם להביא פרויקטור טוב בלי  - - -      

צביקה פוגל: בוא נדחה את זה לשיחת הסיכום של האירוע

צביקה פוגל:   אסף, מנכ"ל המשרד, אתה רוצה להוסיף משהו?      

אסף זמיר: ראשית, לגבי המצב הפוליטי, המשרד הוקם בסוף ינואר, לפני שלושה חודשים – מעט מאוד זמן

אסף זמיר:  על אף שזה מעט מאוד זמן הצלחנו לעשות, והרבה מאוד בזכות יושב-ראש הוועדה, והרבה מאוד בזכות כל מי שיושב פה בחדר

אסף זמיר:  בעזרת השם גם נצליח בהילולה לייצר גם תשתית חוקית, גם תשתית פיזית – הרבה גם בזכות המרכז הארצי – גם לחתום חוזה עם מפיק, גם להביא פרויקטור

אסף זמיר:  גם משרד התחבורה מאוד מאוד נרתם

אסף זמיר:  בעזרת השם נצליח להעמיד הילולה

אסף זמיר:  וכמובן משרד האוצר עומד מאחורינו בכל דבר, ותקצב את האירוע הזה בסכום שאין לו, הכי הרבה שהיה עד עכשיו – חלקו מהאוצר, חלקו מאיתנו; ואנחנו מצליחים בעזרת השם, ונצליח בעזרת השם גם את ההילולה עצמה

אסף זמיר:  אבל מאחר שאנחנו קיימים באופן רשמי רק שלושה חודשים, וזה בהחלטת הממשלה שהקימה אותנו, שרק לצורך תשפ"ג, במקום כוח אדם שהוא עובד מדינה על פי כל דין וכולי, יהיה באופן חד פעמי פרויקטור

אסף זמיר:       לכן, לגבי השנים הבאות, כמו שאמר השר אנחנו נקים מינהלת

אסף זמיר:  כבר היה לנו סיכום תקציבי בערב התקציב או יותר נכון בבוקר התקציב, לפני כחודשיים, לגבי התקנים של המשרד

אסף זמיר:  לצערי הרב, הסיכום התקציבי עוד לא נחתם, אני מקווה מאוד שיחתם בקרוב

אסף זמיר:  מבחינתי, אני מוכן לחתום עליו בכל רגע

אסף זמיר:  בסיכום התקציבי שאמור להיחתם יש גם תקנים

אסף זמיר:  אני כבר בניתי את המבנה הארגוני בהתאם, כבר העברתי אותו לנציבות ולמשאבי אנוש

אסף זמיר:  יש שם את כוח האדם הרלוונטי

אסף זמיר:  כלומר, מבחינתי אני מוכן לצאת לגיוסים ולבנות מינהלת מתאימה

אסף זמיר:  יהיה בה X אנשים או שני X אנשים – עוד צריך לבנות את זה; אבל את המבנה ואת השלד בוודאי שכבר יש לי

אסף זמיר:  לכן, ברגע שאני אחתום על סיכום תקציבי, אני גם אצא להליכי גיוסים

אסף זמיר:  כך שבעזרת השם, משנה הבאה התפקיד של יוסי יעשה על ידי עובד מדינה

אסף זמיר:  זה בהקשר הזה

אסף זמיר:       אם אני רגע אכנס היום את שני הנושאים שתחת אחריותנו – השלישי חשוב לא פחות אבל הוא לא תחת אחריותי, זה עניין המועצה – זה עניין הביטוח של ההפקה וביטוח הפרויקטור

אסף זמיר:  כמו שאמרו פה קודם – אני אשמח לשמוע גם את סופי – בהסכם שחתמנו עם המפיק מופיע שהוא יעשה את כל מה שהוא יודע לעשות, ואם הוא לא מצליח, החשב הכללי ייתן את השיפוי

אסף זמיר:  יושב-ראש הוועדה, אתה צודק שעדיף שזה יקרה היום-מחר ולא בעוד שבועיים, וזאת שאלה שנכון לחשוב עליה כבר עכשיו מה יקרה בשנה הבאה

אסף זמיר:  נכון שבעוד חמש שנים, שמונה שנים ויותר, כשהאירוע הזה יצליח ותהיה לו כבר היסטוריה של הצלחות, אולי יהיה יותר קל להשיג ביטוחים

אסף זמיר:  אבל לעניין השנה הבאה, אני לא בטוח כמה זה יהיה שונה מהשנה

אסף זמיר:       לכן אני מבקש לקבל פה אמירה כמו שהשר אמר בצורה נורא ברורה: זה אירוע ממשלתי, אירוע לאומי, אירוע ציבורי שהמדינה עומדת מאחוריו

אסף זמיר:  בהקשר הזה, איפה שיש כשל שוק המדינה צריכה להיכנס

אסף זמיר:  אני לא בטוח שבשנה הבאה לא יהיה כשל שוק כזה, אולי זה ילך וידעך עם השנים

אסף זמיר:  זה בהערת אגב

אסף זמיר:  אבל לעניין השנה, צריך לסגור את העניין הזה

אסף זמיר:  אני אשמח לשמוע את סופי מהחשב הכללי לעניין ביטוח המפיק

אסף זמיר:       לעניין ביטוח הפרויקטור, ביקשו שנבחן את האפשרות שייקלט כעובד מדינה

אסף זמיר:  אני קצת סקפטי אבל אני אמלא בשמחה את הבקשה של החשב הכללי, ואני אפנה מיד אחרי הוועדה הזאת לנציבות שירות המדינה בבקשה לקלוט את יוסי כעובד מדינה אד הוק

אסף זמיר:  יש הרבה סיבות למה זה לא יצליח, אבל אני מחויב לנסות

אסף זמיר:  אם המחיר של זה הוא מחיר של מייל שלי שיוצא, אני מוכן לשלם אותו בשמחה

אסף זמיר:  אני אוציא מייל ואבקש

מירי פרנקל-שור: אנחנו רוצים

אסף זמיר: יש הרבה סיבות למה זה לא רלוונטי, לא רק ההצהרה שלו

מירי פרנקל-שור: לא משנה

מירי פרנקל-שור:  אז אנחנו כבר צריכים ללכת צעד אחד קדימה, כיוון שזה לא פתרון

אסף זמיר: אני לא הצעתי שזה הפתרון

אסף זמיר:  אני אמרתי שהתנו את הדבר הזה בפנייה שלי, אז אני מוכן לפנות

אסף זמיר:  אלה שני הדברים

אסף זמיר:  אני חושב שאפשר לסגור את האירוע הזה יחסית מהר, היום-מחר

אסף זמיר:  וכמובן, נשארה הסוגיה השלישית של ביטוח המועצה

צביקה פוגל: סופי, בבקשה

סופיה פרכטמן וינר: שלום, אני מנהלת תחום משרדים מינהליים בחשב הכללי

סופיה פרכטמן וינר:  מה שאסף תיאר זה מדויק

סופיה פרכטמן וינר:  אנחנו עובדים בשיתוף פעולה לא בשבועיים האחרונים, אלא מאז שהמשרד קיבל לאחריותו את קיום האירוע

סופיה פרכטמן וינר:  נושא הביטוח נדון מספר רב של פעמים, עוד כאשר זה היה במשרד לשירותי דת, וגם עליו אנחנו אחראים

סופיה פרכטמן וינר:  לגבי המפיק, זה נושא שלמעשה נתקלנו בו כבר בשנה שעברה

סופיה פרכטמן וינר:  הסיטואציה לא השתנתה הרבה

סופיה פרכטמן וינר:  קיבלנו הצעה יחידה מחברת ביטוח, הילה תיארה אותה

סופיה פרכטמן וינר:  היא מאוד מאוד מצומצמת, וככל הנראה המדינה לא מעוניינת לרכוש אותה

סופיה פרכטמן וינר:  היינו שמחים לקבל הצעות נוספות

סופיה פרכטמן וינר:  זה מה שהחשב הכללי ביקש, שנבדוק אם קיימות הצעות נוספות מחברות ביטוח, לפני שאנחנו הולכים למסלול של כתב שיפוי

סופיה פרכטמן וינר:       אני רק אתאר לחברי הוועדה שכתב השיפוי שניתן בשנה שעברה כלל אך ורק נזקי גוף ובסכום מוגבל, וכלל גם השתתפות עצמית של המפיק

סופיה פרכטמן וינר:  אלו התנאים

סופיה פרכטמן וינר:  כלומר, זה חלף הצעת הביטוח שהמדינה קיבלה באותה שנה ולא מעבר לכך

סופיה פרכטמן וינר:     לגבי הפרויקטור, כמו שכולם אמרו, עמדת המדינה היא שהוא צריך להיות עובד מדינה

סופיה פרכטמן וינר:  זה נאמר גם במשרד הקודם וגם היום

סופיה פרכטמן וינר:  ככל שהנושא הזה לא יסתייע במהלך הימים הקרובים, אנחנו כנראה נשקול חלופה אחרת, וזה אותו כתב שיפוי

סופיה פרכטמן וינר:  אבל גם כאן צריך למצות את התהליך לפני שהחשב הכללי מאשר כתב שיפוי לפרויקטור

סופיה פרכטמן וינר:     דבר נוסף שרציתי להדגיש, המדינה לא מטפלת ולא כוללת בכתבי השיפוי שלה קבלני משנה, לא של הפרויקטור ולא של המפיק

סופיה פרכטמן וינר:  זה לא היה בשנים קודמות וזה גם לא יהיה השנה וגם לא בשנים הבאות

סופיה פרכטמן וינר:  אין לנו קשר לאירוע הזה

גיל ליסאי: בשנה שעברה כתב השיפוי כלל את חברות האבטחה והסדרנות, וגם השנה אין שום סיכוי שהם יצליחו להביא ביטוח

גיל ליסאי:  צריכים להגיד זאת בצורה מפורשת

צביקה פוגל: זה היה בשנה שעברה?      

גיל ליסאי: היה בכתב שיפוי גם חברות אבטחה וסדרנות

גיל ליסאי:  כמו שאמרתי, בשנה שעברה חלק מהספקים לא הצליחו להביא ביטוח

גיל ליסאי:  הכשל לא מתחיל ומסתיים בפרויקטור או בחברת ההפקה, הכשל הוא כללי

גיל ליסאי:  חלק מהחברות, רוב החברות, שאנחנו מפעילים לצורך העניין זה 160 עסקים, חברות

גיל ליסאי:  אנחנו פונים אליהם כדי לקבל ביטוח

גיל ליסאי:  הרוב יצליחו לתת לנו טופס קיום ביטוח, עם סכומים יותר נמוכים מהדרישה אבל ייתנו לנו, וחלק לא

גיל ליסאי:  זאת המציאות

סופיה פרכטמן וינר: בשנה שעברה הייתה לנו שיחה מאוד קשה ממש מספר שעות לפני תחילת ההילולה

סופיה פרכטמן וינר:  המפיק שקיים גם את האירוע בשנה שעברה איים לא להגיע לאירוע, אם לא נכלול בכתב השיפוי גם חברות אבטחה

סופיה פרכטמן וינר:  בשנה שעברה היו שתי חברות אבטחה שכללנו בכתב השיפוי

סופיה פרכטמן וינר:  זה נעשה ברגע האחרון ולא על דעתו של החשב הכללי, ואנחנו לא רוצים להגיע לסיטואציה הזאת השנה

סופיה פרכטמן וינר:       מהתייעצות עם חברת ענבל, אנחנו לא רואים שום סיבה שחברות אבטחה לא יביאו ביטוח לאירוע

סופיה פרכטמן וינר:  אנחנו גם לא מסכימים לאמירה שמדובר בכשל שוק, אלא יכול להיות שהביטוח פשוט יקר לעומת שנים קודמות

סופיה פרכטמן וינר:  אבל ככל הנראה ניתן להשיג ביטוח לקבלני משנה

גיל ליסאי: ההגדרה של כשל שוק – אם יש רק חברה אחת בעולם שמוכנה לבטח אירוע כזה, זה כשל שוק

גיל ליסאי:  אחרי שפנינו לכל החברות הישראליות, כולן נתנו לנו תשובה שלילית

גיל ליסאי:  פנינו למספר גורמים בלוידס, קיבלנו תשובה שלילית

גיל ליסאי:  זאת הגדרה של כשל שוק

גיל ליסאי:  יש לי תואר שני במנהל עסקים, אני מגדיר את זה ככשל שוק

צביקה פוגל: גיל, קח רגע אוויר

צביקה פוגל:  כשאנחנו מסתכלים על התמונה המלאה ומחפשים חברת ביטוח אחת שתבטח את הכול, אני מבין את הגישה שלך

צביקה פוגל:  אבל אנחנו יכולים לפרק את זה ולכל נושא ננסה למצוא חברת ביטוח, כי לבטח את הסדרנים זה לא אותו סיכון כמו לבטח את המפיק או לבטח קבלן משנה אחר

צביקה פוגל:  לבטח את הסדרנים זה לא אותו סיכון

צביקה פוגל:  צריך למצוא את חברות הביטוח שיעשו את זה

צביקה פוגל:       סופי, אני מבקש לראות איך עד סוף השבוע הזה אנחנו שמים נייר מה מבוטח, מה משופה, למה ניתן שיפוי, כדי שנדע לאפיין את הפערים; איפה יש בכלל פערים, אם בכלל, כדי לתת לזה מענה

צביקה פוגל:  אם נמשיך לגרור את זה, אנחנו נגיע עוד פעם ליום האחרון, ונצטרך עוד פעם לחתום על דברים שלא כדאי לחתום עליהם ביום האחרון

צביקה פוגל:  אין שום סיבה

צביקה פוגל:  בואו נתחיל לסגל לעצמנו אורח התנהגות אחר

גיל ליסאי: בדקתי עם חברות הסדרנות

גיל ליסאי:  יש סיכוי סביר שהסדרנות בחניונים ידאגו לביטוח

גיל ליסאי:  לסדרנות בהר לא יהיה ביטוח, כמו שלא היה בשנה שעברה

גיל ליסאי:  זה לא שאנחנו איימנו, פשוט חברות הסדרנות שלא קיבלו מכתב שיפוי התחילו להוציא את הסדרנים במהלך ההילולה

גיל ליסאי:  אנחנו לא רוצים שזה יקרה שוב

צביקה פוגל: ברור

צביקה פוגל:  סופיה, בבקשה

סופיה פרכטמן וינר: אני מאוד מסכימה שצריך לבצע את זה באופן מיידי

סופיה פרכטמן וינר:  בשביל לראות את הפערים אנחנו צריכים לקבל את הצהרות הביטוח של כל קבלני המשנה, גם של הפרויקטור וגם של המפיק, כדי שנוכל למפות את הפערים

סופיה פרכטמן וינר:  אי-אפשר בלי זה

צביקה פוגל: אנחנו נוכל לעמוד בזה בימים הקרובים, יוסי?  אין לנו הרבה ברירות

יוסף דייטש: - - -       

צביקה פוגל: לא

צביקה פוגל:  אני רוצה שנקבע לוח זמנים

יוסף דייטש: עוד הפעם, מה הדרישה?      

קריאה: גיל, כמה זמן ייקח לך - - - לקבלני משנה שלכם?       

גיל ליסאי: התשובות יתקבלו בימים הקרובים

גיל ליסאי:  אני כבר אומר שחלק מכתבי קיום הביטוח – ואנשי ענבל הנהנו בראש כשאמרתי את זה – יהיו בסכומים הרבה יותר נמוכים ממה שבענבל הציבו לנו

גיל ליסאי:  הדרישות שלהם לגיטימיות, אבל חברות הביטוח, לא יהיו מוכנות לבטח בסכומים האלה

גיל ליסאי:  הפערים האלה היו גם בשנה שעברה ויהיו גם השנה

יוסף דייטש: ספקי המשנה של המפיק, זה באחריותו

יוסף דייטש:  לגביי, לספקי המשנה שלי הודעתי והודעתי מראש שאני לא הולך לבטח אותם, לאור מה שגם אמרו לי

יוסף דייטש:  ספקי המשנה שלי יודעים שהם צריכים להגיע עם זה

יוסף דייטש:  אבל אני לא מחויב להביא סדרנים, כך שאני לא עובד עם זה

יוסף דייטש:  אני לקחתי לי יועצי בטיחות, וכל מה שלקחתי, הם יודעים שהביטוח עליהם

יוסף דייטש:  זה היה תנאי שלי מראש שאני לא מבטח אותם

סופיה פרכטמן וינר: אנחנו נשמח לקבל את זה בכתובים

סופיה פרכטמן וינר:  יש לנו הצהרה שאפשר להעביר אליהם ולהחתים אותם ולהחזיר לנו, ואז נוכל להתקדם איתך בצורה נפרדת

אסף זמיר: אני רק חייב לומר, המדינה צריכה להתייחס לפרויקטור, לפחות בתשפ"ג, כאל ידא אריכתא של הממשלה

אסף זמיר:  בגלל לוחות הזמנים נכפה עלינו לא לגייס כוח אדם בדרך הרגילה, אלא באופן חד פעמי במיקור חוץ

אסף זמיר:  אי-אפשר להתייחס אליו בתור יועץ חיצוני שאמור לדאוג לעצמו

אסף זמיר:  זאת חובתנו, זאת משימה שלנו, של הממשלה, של המשרד, של השר ושלי, והמשרד בחר פרויקטור באופן זמני, בהתאם להוראות הממשלה

צביקה פוגל: זאת העמדה שאני אציג

יוסף דייטש: משנה הבאה זה כבר משהו אחר

צביקה פוגל: ברור

צביקה פוגל:  יוסי, אני רק מבקש, קבענו להיפגש ביום ראשון בבוקר בהר, אתה ואני

צביקה פוגל:  ביום ראשון בבוקר הדו"ח שהם מבקשים גמור

יוסף דייטש: המפיק גיל נמצא

יוסף דייטש:  אני אדאג לחלק שלי

צביקה פוגל: גיל ידאג לחלק שלו

צביקה פוגל:  ביום ראשון בבוקר הניירות מוכנים ומוגשים למי שצריך

צביקה פוגל:  אנחנו חייבים לפתור את הסוגיה הזאת, אי-אפשר להמשיך למשוך אותה

צביקה פוגל:  יום ראשון זה שמונה ימים לפני האירוע, נכון? תקנו אותי אם אני טועה

צביקה פוגל:  די

צביקה פוגל:  אנחנו לא יכולים למשוך את זה עוד יותר

צביקה פוגל:  אז קבענו דדליין – יום ראשון, ב-08:00 בבוקר אנחנו נפגשים במירון

יוסף דייטש: לא יודע אם 08:00 בבוקר, אבל אנחנו ניפגש

צביקה פוגל: עוד התייחסויות

צביקה פוגל:  קרן, בבקשה

צביקה פוגל:  תמקדי את הסוגיה שעליה אנחנו מדברים בנושא המועצה האזורית שלך

קרן פטל: למעשה, אנחנו לא התעוררנו מאוחר

קרן פטל:  כבר לפני שנה התחלתי את כל הפניות למשרד הפנים, למשרד לשירותי דת – עוד לא היה קיים משרד ירושלים ומסורת – גם למשרד האוצר, ליועץ המשפטי לממשלה ולכל מי שיכולנו ליידע, שבעצם לאחר חיפושים מאוד אינטנסיביים בארץ ובחו"ל לא נמצאה אף חברת ביטוח שמוכנה לבטח את המועצה בימי ההילולה, במעט הימים שקודמים לה ובמעט הימים שאחריה, בעד שום הון שבעולם

קרן פטל:  זה לא עניין של כמה תשלמו לנו – אנחנו פשוט לא מוכנים

קרן פטל:       הביטוח הרגיל, השוטף של המועצה, אף הוא התייקר ב-1

קרן פטל: 3 מיליון בעקבות האסון

קרן פטל:  זאת אומרת, יש לנו הרבה שנים להשוות אליהן, וזאת גם הסיבה הרשמית

קרן פטל:  בנוסף, הוחרגו בהם כל מיני מקומות קדושים נוספים, כי לשמחתנו ישנם הרבה מקומות קדושים בשטח השיפוט של מרום הגליל, וכמובן מוחזקים על ידי המדינה, זה לא מופעל על ידינו

קרן פטל:  אבל כמובן רשב"י יש רק אחד, וההילולה היא רק אחד מהאירועים רבי המשתתפים במקום

קרן פטל:     במשך שנה אני חושבת שכתבתי אולי 15 פעמים, ותזכורות, ואין סוף תזכורות לכולם

קרן פטל:  היו כאלה נחמדים שענו לי: סליחה, אבל זה לא ענייני

קרן פטל:  אבל מי שבעיניי זה בהחלט עניינו, וזה כמובן משרד הפנים שזה המשרד שהוא האבא והאימא של הרשויות המקומיות, וזה כמובן המשרד לשירותי דת שהיה אמון על ההילולה באמצעות גופים הסמוכים לו בשנים הקודמות, וכמובן עכשיו זה המשרד לירושלים ומסורת שאמון על ההילולה

קרן פטל:     אין פה בכלל שאלה

קרן פטל:  על רשות מקומית חלה החובה לבטח את עצמה

קרן פטל:  זאת לא שאלה של רצון

קרן פטל:  בשנה האחרונה אנחנו, נושאי המשרה במועצה, לוקחים על עצמנו סיכון אדיר, אדיר, ובלתי סביר בכלל

קרן פטל:  כמו שאמר יוסי, מתוך תחושת השליחות, מתוך תחושת החשיבות, אף אחד לא מעלה על דעתו שמישהו יקום ויגיד: לא, המקום הזה לא יפעל כי אנחנו לא מבוטחים

קרן פטל:  הרי כולם ישר יתקפו אותנו: מה, אתם חוששים? אתם מכסת"חים את עצמיכם?      אני זוכה להיות שליחת ציבור במשך 22 שנה במדינה הזאת, ואני לא מתביישת לומר: כן, אני חוששת, וכן, זה חוסר אחריות משווע, את כל הדגלים האדומים אני מניפה

קרן פטל:  זה אירוע של מדינת ישראל

קרן פטל:  זה אתר לאומי

קרן פטל:  זה שהוא בשטח השיפוט שלנו, זכינו

קרן פטל:  זה לא קשור

קרן פטל:  זה גם לא שלא ניסינו, זה לא שלא רצינו

קרן פטל:       אגב, אם מישהו היה רוצה לבטח אותנו, היינו מגישים את החשבון למדינת ישראל, כי זה ודאי לא משהו שצריך ליפול על תושבי מרום הגליל, אבל גם זה לא זכינו

קרן פטל:  גם החשבון שהגשנו על העלויות של עוטף הרשב"י עוד נמצא בדיונים, ואני מקווה שיתוקצב כי כך ראוי

קרן פטל:       אני ממש שמחה על כך שאתה דבק בנושא הזה, ואני ממש עצובה לשמוע שאתה הולך לעוד כמה ימים, כי אני חושבת שכאן זה צריך להיעצר

קרן פטל:  כאן ועכשיו

קרן פטל:  אנחנו בדקה ה-99

קרן פטל: 99, וככל שאנחנו מתקרבים להילולה, הסבירות שמישהו יעז, יוסי או אני – אני אולי יותר מיוסי – להגיד: לא, אי-אפשר

קרן פטל:  לא יתקיים האירוע הזה בלי ביטוח

קרן פטל:  לא יקום ולא יהיה; הסבירות הזאת תלך ותפחת, ולא כי ישימו פשקווילים ברחובות, אלא כי זה לא אחראי

קרן פטל:     אז אני אומרת בצורה הכי ברורה, כתפיה של מדינת ישראל רחבות, יש כאן אנשים רציניים סביב השולחן

קרן פטל:  צריך לבטח את האירוע הזה מכל הכיוונים

קרן פטל:  אני לא נכנסת לסוגיית קבלני המשנה, אולי זאת סוגיה נפרדת, באמת יש בזה איזשהו טעם

קרן פטל:  אבל פרויקטור שהוא ידא אריכתא של המדינה, מועצה שהיא ודאי וודאי ידא אריכתא של השלטון המרכזי, פשוט זה לא יעלה על הדעת

קרן פטל:  ובגלל שזה לא יעלה על הדעת נסעתי לכאן שלוש וחצי שעות, ולא עליתי בזום, כי אני רוצה שמישהו ייתן לי תשובה היום, היום

קרן פטל:  אם אני צריכה להתפטר ולהגיד לכל המועצה שלי – בואו נתפטר, כי אף אחד לא מגונן עלינו

קרן פטל:       באמת אני מקווה

קרן פטל:  רואים את המאמצים האדירים שנעשים, והבטיחות וכל הפקות הלקחים, הכול טוב ויפה

קרן פטל:  אבל דברים קורים גם כשהכול טוב ויפה

קרן פטל:  אגב, ראינו את זה בחודש האחרון עם המתיחות הביטחונית

קרן פטל:  ראינו את זה שהייתה סבירות מאוד  מאוד גבוהה לאירוע טילים

קרן פטל:  אז מה יקרה אז?      זה לא סביר ולא נכון ולא ראוי

קרן פטל:  אני מבקשת מנציגי מדינת ישראל להוכיח לי כתושבת המדינה הזאת, כמי שמשרתת את המדינה הזאת כל כך הרבה שנים, שאנחנו יודעים לעשות את הדברים בצורה ראויה ולעזור

קרן פטל:  זאת לא עזרה פרטית, זה הדבר הנכון לעשות

צביקה פוגל: קרן, תודה רבה שהגעת לכאן ותודה רבה על הדברים

צביקה פוגל:  משרד הפנים, בבקשה

כפיר יעקב: תודה, היושב-ראש

כפיר יעקב:  אני מנהל תחום קשרי ממשל במשרד הפנים

כפיר יעקב:  אני רוצה להציג בעיה מקדימה

כפיר יעקב:  היושב-ראש ביקש להתמקד במירון

כפיר יעקב:  כיום יש כשל שוק בנושא ביטוח של רשויות מקומיות

כפיר יעקב:  ישנן שתי חברות ביטוח שמוכנות לבטח רשויות מקומיות

כפיר יעקב:  חלקן עושות את הביטוחים באמצעות קבלני משנה

כפיר יעקב:  היעדר ביטוח נובע גם מריבוי תאונות וריבוי אסונות, ויש היעדר תחרות, דבר שגורר ייקור של פרמיות והוצאות רבות

כפיר יעקב:      משרד הפנים יחד עם מרכז השלטון המקומי החל בעבודת מטה, כדי לאפיין ולמצוא פתרונות לכשל השוק של ביטוח ברשויות המקומיות בכלל

כפיר יעקב:  בתחילת חודש מאי הצוות אמור להתכנס ותוצג תוכנית עסקית למציאת פתרונות לכשל השוק

כפיר יעקב:  ספציפית לגבי אירוע מירון, למשרד הפנים אין יכולת לבטח את הרשות או להיכנס לנעלי חברה ביטוחית כדי לעשות איזשהו ביטוח לרשות המקומית

כפיר יעקב:  הוא גם לא יכול לחייב חברת ביטוח לבטח את הרשות המקומית

כפיר יעקב:  לכן, כיוון שהרשות המקומית היא לא גוף פרטי, עלתה הצעה שחברת ענבל היא זאת שתבטח את הרשות המקומית מרום הגליל

צביקה פוגל: ענבל?      

אסף ברזילאי: אני שוב אתייחס לזה

אסף ברזילאי:  לענבל אין לא יכולת, לא הרשאה, לא רישיונות, לא כלים חיתומיים לתת, וזה לא המקום שלנו לבצע חשיפות כאלה לקרן שהיא ייעודית בעיקרה לרעידות אדמה, לאירוע הזה

אסף ברזילאי:  זה לא משהו שיש לנו כלים ויכולת וזה לא המדיניות

אסף ברזילאי:  זה לגבי ענבל

אסף ברזילאי:  באשר לפתרונות של הרשות המקומית, אנחנו ביחד בצוות עם משרד הפנים לגבי הבעיה היותר גדולה של רשויות מקומיות, אנחנו שותפים בזה

אסף ברזילאי:  אבל שוב, זה לא נוגע לעכשיו ספציפית

צביקה פוגל: משרדי הממשלה, אני רוצה להגיד לכם משהו

צביקה פוגל:  אנחנו יושבים פה ומייצגים את הממלכה

צביקה פוגל:  מה שאני שומע פה יותר מדיי זה שלממלכה אין יכולת לקיים את האירועים של עצמה

צביקה פוגל:  חברים, זה לא הגיוני

צביקה פוגל:  זה פשוט לא הגיוני

צביקה פוגל:  אנחנו, אנחנו, הממלכה, החליטה שיש אירוע בהר מירון, החליטה שיש הילולה, היא מקיימת אותה בכל שנה, ובכל פעם מחדש אנחנו נתקלים בבעיות

צביקה פוגל:  עזבו רגע את האסון

צביקה פוגל:  הוא היה, כולנו נעשה הכול כדי שזה לא יקרה שוב

צביקה פוגל:  אבל ההילולה ממשיכה

צביקה פוגל:  האירוע הזה, שמהווה אירוע דתי לאומי כבר כל כך הרבה שנים, חייב להמשיך להתקיים

צביקה פוגל:  אני שומע כל הזמן למה לא לסייע, למה לא לתת יד לאירוע הזה כדי שהוא יקרה

צביקה פוגל:  מה נעשה בסוף? נגיע יום לפני, ומחוסר ברירה נעשה שיפוי כזה או אחר, ואני אפילו לא רוצה לבדוק איך הוא עומד במבחן המציאות?      אנחנו חייבים להפשיל את השרוולים ולטמון את היד במקום שבו צריך לטמון, כדי שהעסק הזה יקרה עכשיו, היום, מחר, מקסימום עד יום ראשון

צביקה פוגל:  אנחנו לא יכולים להמשיך לדחות את זה

צביקה פוגל:  אני לא רוצה לחשוב מה יקרה – אם חס וחלילה יקרה משהו – עוד לפני האירוע, וגם זה לא מבוטח

צביקה פוגל:  לאן אנחנו רוצים לקחת את עצמנו? אנחנו הממלכה

צביקה פוגל:  אנחנו אומרים שזה בלתי אפשרי? יש משהו בלתי אפשרי באירוע הזה שאנחנו לא יכולים לתת לו מענה? הכול כחוק, הכול כמו שצריך, אבל אנחנו יודעים לתת לזה מענה

צביקה פוגל:  בואו נראה איך אנחנו גורמים לזה לקרות

צביקה פוגל:  האירוע הזה יקרה

צביקה פוגל:  מה אנחנו רוצים, שהוא יקרה פחות טוב כי אנחנו לא עושים היום את כל מה שניתן?      אני לא אתן לזה לקרות

צביקה פוגל:  אנחנו חייבים למצוא את הפתרונות עכשיו, ואם צריך לשבת פה עד הלילה אני אשב איתכם פה עד הלילה

צביקה פוגל:  בואו נמצא את הפתרונות מה כן, לא מה לא

צביקה פוגל:  הבנתי את כל המגבלות

צביקה פוגל:  אבל בואו נראה מה אפשר לעשות כדי שזה יקרה

צביקה פוגל:       אני לא יכול להטיל הכול על האנשים שהטלתי עליהם את האחריות לביצוע – לא על יוסי, לא על השר פרוש, לא על חברת ההפקה

צביקה פוגל:  הם כולם קבלני משנה שלנו, של הממלכה

צביקה פוגל:  בואו ניתן להם את הכלים לעשות את זה

צביקה פוגל:  המועצה האזורית מרום גליל מארחת אותנו באירוע הזה, לוקחת על עצמה המון סיכונים, פרסה בפנינו כל מה שרק אפשר כדי שנוכל להרחיב את המתחם ולעשות את כל הפעולות הנדרשות ולהקטין את הסיכונים, ובסוף אני אומר להם שאני לא יכול לבטח אותם לארבעת הימים האלה או לחודשיים האלה? תגידו, זה נראה לכם רציני? ככה מתנהלת ממלכה? זה לא רציני

צביקה פוגל:  עכשיו תתנו לי פתרונות איך זה מתקיים, בבקשה

צביקה פוגל:  איך זה כן מתקיים, לא איך זה לא מתקיים

צביקה פוגל:  קדימה, תנו לי פתרונות

ישראל אייכלר: יש לי שאלה שאולי יש בה פתרון

ישראל אייכלר:  אומר הנציג של ענבל שאתם ערוכים לרעידת אדמה

ישראל אייכלר:  אתם מבטחים את האדמה או את האנשים שנהרגים באדמה? אני לא שואל, אני אומר

ישראל אייכלר:  נהרגו 45 אנשים – זאת רעידת אדמה

ישראל אייכלר:  זה אירוע ציבורי שהייתה בו רמיסה המונית, וזה מה שהביטוח אומר כדי שזה לא יקרה עוד פעם, ואם זה יקרה – שיהיה מבוטח

ישראל אייכלר:  עצם העובדה שאתם אומרים שחברת ביטוח מבטחת את רעידת האדמה, אז מה שהיה לפני שלוש שנים זאת רעידת אדמה

ישראל אייכלר:  נהרגו 45 אנשים, ברוך השם לא יותר

ישראל אייכלר:  לכן, אולי, אם צריך את חברת הביטוח ענבל שתבטח רק את האדמה ואת המבנים, אז לא צריך אותה

ישראל אייכלר:  למה אני משלם מיסים כדי להחזיק אותה? אם חברת ביטוח נועדה להציל אנשים ברעידת אדמה, אפשר להגיד שפה הייתה רעידת אדמה

ישראל אייכלר:  לכן אולי הכנסת יכולה לאפשר לחברת ענבל לבטח אנשים שנהרגים באסונות המוניים

ישראל אייכלר:  כבר דובר על כך שצריך חוק לאסונות אירועים גדולים

ישראל אייכלר:       אתם ודאי יודעים שהתחילה איזו חקיקה לפני שהייתי, נדמה לי אפילו בוועדת העבודה והרווחה, שהמדינה תוכל לבטח או צריכה לבטח אנשים באירועים המוניים, אירועי אסון לאומיים מה שנקרא, אסון אזרחי

ישראל אייכלר:  אני חושב שתתייעצו עם המשפטנים – אני לא משפטן – איך אפשר שענבל תוכל לבטח את האנשים במקרה של אירוע אסון המוני

צביקה פוגל: הרב אייכלר, אתה ידוע כאחד שצופה את העתיד

צביקה פוגל:  בימים אלה רץ הסרטון שלך, מה שאמרת לפני חמש שנים

צביקה פוגל:  אני מודה לך על הדברים, הם מאוד חשובים

צביקה פוגל:  בהמשך למה שאמרת, אני רוצה לראות איך האוצר מכתיב לענבל השנה הזאת לקיים את זה, כדי שניערך עם המינהלת, שתוקם במשרד מיד אחרי האירוע הזה, יחד עם המקומות הקדושים, ונראה איך אנחנו נערכים לביטוח כולל, לא רק לאירוע הזה אלא לכל התהליך, כי במירון מבלים ומבקרים במהלך השנה מאות אלפי אנשים, שלא לומר מיליונים

צביקה פוגל:  אנחנו צריכים לתת לזה מענה, וזה בדיוק בהסתכלות הרב-שנתית שלנו

צביקה פוגל:  אבל נכון לרגע זה, אני מצפה מהאוצר להסתכל בעיניים של ענבל ולהגיד להם מה לעשות

צביקה פוגל:  רגע לפני שאתם עושים את זה, אני רוצה לשמוע את ההתייחסות של משרד המשפטים

צביקה פוגל:  בבקשה

יגאל עם פז: תודה רבה

יגאל עם פז:  ברמה המשפטית כולנו מבינים שבסופו של דבר עולם הביטוח זה עולם חוזי עסקי, ומבחינה משפטית כמובן אין יכולת להביא חברת ביטוח ולחייב אותה לבטח גוף או אדם או חברה

יגאל עם פז:  זה לא משנה

יגאל עם פז:  בסופו של דבר אנחנו מכירים את זה שבעולמות הביטוח הם בוחנים מה הנזק הפוטנציאלי, מה הסיכוי של התממשות הנזק, ולפי זה הם מגדירים את הפרמיה ואת העלות שלה

יגאל עם פז:  מכיוון שאין חיה כזאת שמחייבים חברת ביטוח לבטח, אז כתבנו וגם אמרנו את זה גם בדיונים הקודמים – אתם בוודאי זוכרים, אני אמרתי את זה פה – שהסוגיה הזאת היא לא סוגיה לפתחה של היועצת המשפטית לממשלה ולמשרד המשפטים, אלא סוגיה שהיא יותר לפתחם של משרדי הממשלה, של גורמי המקצוע, מכיוון שהיא שאלה יותר של מדיניות בסופו של דבר

יגאל עם פז:  השאלה היא שאלה מקצועית כלכלית האם המדינה מוכנה לקחת אחריות, ועד כמה לפרוס את הביטוח שלה

יגאל עם פז:  בסופו של דבר, זה לא משהו שאנחנו יכולים לקבוע בו מדיניות כמשפטנים

ישראל אייכלר: אבל למדינה, לממשלה, יש סמכות להחליט שהיא יכולה לבטח מבחינה משפטית? הבנתי ממך שזאת החלטה של מדיניות

קריאה: צריך להפריד בין ביטוח לשיפוי

ישראל אייכלר: תקראי לזה שיפוי, תקראי לזה ביטוח, העיקר זה לבטח את האנשים

יגאל עם פז: זה לא ביטוח

יגאל עם פז:  אם מה שהוחלט בזמנו, בשנה שעברה, לתת כתב שיפוי, זה משהו שהמדינה יכולה לעשות, ועשו את זה בשנה שעברה, נתנו כתב שיפוי

ישראל אייכלר: אז שיעשו את זה גם השנה

ישראל אייכלר:  שיפוי מספק אתכם?      

קריאה: זה המוצר, המוצר הוא שיפוי

קריאה:  זאת האופציה

ישראל אייכלר: לא אכפת לי איך אתם קוראים לזה

תמר קלהורה: העניין של להפוך את חברת ענבל לחברת ביטוח - - -     

ישראל אייכלר: לא, לא דיברתי על ענבל

תמר קלהורה: לא, זה מה שדובר קודם

תמר קלהורה:  זה סיפור גדול בפני עצמו

תמר קלהורה:  אבל יש את השאלה האם לתת כתב שיפוי, וזאת שאלה של מדיניות

תמר קלהורה:  זה החשב הכללי, משרד האוצר

תמר קלהורה:  זאת לא שאלה משפטית

ישראל אייכלר: אז ככל שזה מגיע למדיניות, כחברי כנסת אנחנו רוצים לקבוע לה

ישראל אייכלר:  אדוני היושב-ראש, אני מבקש את רשותך, כחברי כנסת אנחנו יכולים לקבוע לממשלה ולדרוש שהמדיניות שלה תהיה לבטח את הציבור על ידי שיפוי, על ידי כל דרך משפטית שהם ימצאו לנכון

ישראל אייכלר:  אבל חייבים לעשות את זה

ארז בן דוד: אבל שים לב שכתב השיפוי הוא לאירוע עצמו

ארז בן דוד:  זה לא נותן מענה

ארז בן דוד:  לא משנה שיש הבדל בין שיפוי לביטוח, אבל בוודאי שזה לא נותן מענה לתקופה שלפני ולתקופה של אחרי

ארז בן דוד:  אנחנו נותרנו עם הכשל

ארז בן דוד:  אז אולי הגעת ל - - -       

ישראל אייכלר: השיפוי יכול להיות גם לפני וגם אחרי וגם באמצע

ישראל אייכלר:  על זה אנחנו מדברים

ישראל אייכלר:  אנחנו לא נכנסים לדקדוקי עניות של הניסוח המשפטי

ישראל אייכלר:  בשביל זה יש לי אתכם

שמעון יהודה אלבוים: השאלה היא איפה שיש כשל

שמעון יהודה אלבוים:  איפה שיש כשל שוק, שמדינת ישראל - - -       

צביקה פוגל: חברים, בואו רגע נעצור את זה

צביקה פוגל:  אני חוזר חזרה למשרד האוצר ולכל האנשים שבחשב הכללי ולאנשי ענבל

צביקה פוגל:  זה לא רק מדיניות

צביקה פוגל:  כנראה אני מבין במדיניות פחות מכם, אבל במנהיגות ובאחריות אני מבין לפחות כמוכם

צביקה פוגל:  פה יש אחריות של המדינה

צביקה פוגל:  האירוע הזה הוא אירוע של המדינה, ואנחנו אחראים לקיומו ולקיומו כמו שצריך

צביקה פוגל:  בדיוק כמו שאנחנו עושים את כל הפעולות כדי שלא נחזור על טעויות העבר, באותה מידה אנחנו צריכים לקבל את הגיבוי הביטוחי שהאירוע הזה מתקיים

צביקה פוגל:  ואם זה בדרך של שיפוי, אז בואו נעשה את זה עכשיו כשיפוי

צביקה פוגל:  עכשיו יש לנו שנה שלמה עד שנה הבאה לתקן את העניין הזה

צביקה פוגל:  אבל בואו נסגור את הפינה הזאת היום, מחר, אבל לא נמתח את זה עוד

צביקה פוגל:  זה פשוט בלתי אפשרי

צביקה פוגל:  אנחנו חייבים להמשיך לעבוד כשאנחנו יודעים שיש לנו גיבוי – לא לנו, אלא שאנחנו נותנים גיבוי לאנשים שנמצאים שם ועובדים

צביקה פוגל:       מה צריך לעשות כדי שזה ייסגר היום, מחר, מחרתיים, מעבר לדרישות שביקשתם את כל הניירת הזאת וכולי? אני מקשיב

סופיה פרכטמן וינר: נדרש אישור של החשב הכללי לכתבי שיפוי, הוא זה שחותם ומאשר אותם

סופיה פרכטמן וינר:  אני כמובן אעביר את דבריך

סופיה פרכטמן וינר:  אני ביקשתי קודם לקבל מסמכים מסוימים, אני מניחה שזה ייסגר בשבוע הבא

סופיה פרכטמן וינר:  לגבי מועצה אזורית, אנחנו לא קיבלנו בחשב הכללי שום מכתב דרישה לגבי ההילולה

צביקה פוגל: תעצרי פה רגע, סופי

צביקה פוגל:  משרד הפנים, אתם מסוגלים לפנות לחשב ולבקש סיוע?      

קרן פטל: אגב, אני פשוט מזועזעת, מכיוון שבמשך שנה אני פונה אליהם, והעובדה שהם לא חשבו לפנות למי - - -       

צביקה פוגל: קרן, אני לא מתכוון לפתור עכשיו בעיות של שנה, אני מתכוון לפתור בעיות של שעה

צביקה פוגל:  משרד הפנים, אתם יכולים לייצג את קרן אצל החשב ולדאוג שהיא תקבל את זה?       

אסף ברזילאי: אני בהחלט אבדוק

אסף ברזילאי:  אני לא הכרתי את הפנייה

צביקה פוגל: אני מבקש שלא רק תבדקו אלא באמת תעשו את המאמץ הזה

צביקה פוגל:  זאת רשות שנתונה למרותכם, בכפיפות אליכם, מייצגת את משרד הפנים ועושה פה עבודה נהדרת למען מדינת ישראל, למען עם ישראל

צביקה פוגל:  אני חושב שהגיבוי הזה מגיע להם

צביקה פוגל:  אם אני הייתי יכול לעשות את זה מעמדתי כיושב-ראש ועדה, תאמינו לי שהייתי עושה את זה

צביקה פוגל:  אבל אני יכול רק לכנס את הדבר הזה ולנסות לקבוע איזשהם קווים לפעולה

צביקה פוגל:  לצערי הרב, אני נטול סמכויות כלכליות או כספיות או תקציביות בעניין הזה

צביקה פוגל:  אז בבקשה, תעשו את זה אתם, ותודיעו לנו כשהנושא הזה מטופל ומבוצע

קרן פטל: אבל אולי את כן יכולה להתייחס, מכיוון שאת כן שומעת על הדבר הזה, לפחות  בטח – מתי היה הסיור האחרון? – לפני עשרה ימים, ואתה דיברת על זה, אז בכל זאת זה לא הרגע

סופיה פרכטמן וינר: אני יכולה להתייחס לשנה שעברה?      

קרן פטל: לא, לשנה הזאת

סופיה פרכטמן וינר: אני זוכרת שפניתם בשנה שעברה, זאת הפנייה היחידה שאני ראיתי, לגבי הנושא של הביטוח עבור המועצה לגבי השנה הקודמת

סופיה פרכטמן וינר:  בשנה הקודמת המועצה לא טופלה על ידי החשב הכללי, לא אושר כתב שיפוי

סופיה פרכטמן וינר:  אנחנו גם רואים בזה ביטוח כפל, כי ההילולה מכוסה במסגרת הפתרון שיימצא לפרויקטור ולמפיק, ולכן לא נדרש ביטוח כפול לאותה הילולה

סופיה פרכטמן וינר:  מה שכן, כנראה היה צריך לכלול אתכם במסגרת הכיסוי הביטוחי של המפיק או של הפרויקטור או של גורם אחר שמטפל בהילולה כמבוטח נוסף, אבל בטח לא נדרש לקיים שני ביטוחים נפרדים לאותו אירוע

סופיה פרכטמן וינר:  לכן אני לא יודעת להגיד בשלב הזה, שוב, מכיוון שלא קיבלנו שום בקשה והיא לא הוצגה לחשב הכללי

סופיה פרכטמן וינר:  אני בוודאי לא יודעת להתחייב שיינתן כתב שיפוי למועצה השנה, אבל אני אעביר את הדברים לגורמים המוסמכים בחשב הכללי

צביקה פוגל: אני אשמח מאוד אם תעדכנו גם אותי, כי אני צריך לדבר עם החשב הכללי כדי להסביר

צביקה פוגל:  סופי, אני מניח שאת מבינה שקורה פה משהו בתקופה מאוד מסוימת ומאוד מוגדרת, ומוטל על המועצה דבר שביום-יום לא מוטל עליה

צביקה פוגל:  לתקופה הזאת, לפחות לימים האלה – אני כבר לא מדבר על מעבר לתקציב שצריך להגדיל, כי אני לא מתעסק בזה כרגע, אבל לפחות על זה אנחנו חייבים לתת מענה

צביקה פוגל:  אז נא לייצג גם את העניין הזה, ותגידו לי אם צריך להתערב

צביקה פוגל:  אני אתערב איפה שצריך

סופיה פרכטמן וינר: בסדר

מירי פרנקל-שור: תמר, ביטוח של המועצה זה כפל ביטוחי?      

תמר קלהורה: מה זאת אומרת כפל?      

מירי פרנקל-שור: אני לא יודעת

מירי פרנקל-שור:  אני מתייחסת למה שאומרת סופי

סופיה פרכטמן וינר: לא

סופיה פרכטמן וינר:  אני אומרת שככל שימצא פתרון לפרויקטור ולמפיק, אנחנו מבטחים את אותו אירוע

סופיה פרכטמן וינר:  אנחנו לא צריכים לבטח כל קבלן בנפרד לאירוע

קרן פטל: אבל אנחנו לא קבלן

קרן פטל:  אין לנו איזשהו תפקיד ניהולי

סופיה פרכטמן וינר: בסדר, כל גורם

מירי פרנקל-שור: זה לא כל גורם, זאת מועצה אזורית שהמקום נמצא בשטחה

סופיה פרכטמן וינר: חלק מהמקום נמצא בשטחה, כן

קרן פטל: כל המקום

צביקה פוגל: יש להם אחריות סטטוטורית, לפחות בנתוני הפתיחה

קרן פטל: לא, לא בבעלות אבל בשטחנו

קריאה: חלק בבעלות, חלק לא

קרן פטל: לא

קרן פטל:  אין שום דבר בבעלות המועצה

מירי פרנקל-שור: את מסכימה עם האמירה הזאת של החשב הכללי, שאם הם מבטחים את הפרויקטור ואת המפיק, אז ההערכה היא שלא צריך לבטח אותם? זה יהיה כתוב?       

תמר קלהורה: לא, אני לא חושבת שלזאת הכוונה

תמר קלהורה:  שוב, השאלה מה זה נקרא צריך לבטח

תמר קלהורה:  השאלה האם המדינה תיקח על עצמה את החבות לכסות את האחריות המשפטית של הרשות המקומית היא שאלה של מדיניות

תמר קלהורה:  אין למדינה חובה משפטית לעשות את זה, זאת שאלה האם זה רצוי או לא כמו שאמר היושב-ראש

תמר קלהורה:       מבחינה משפטית, חבות של המועצה המקומית לחוד וחבות של המדינה לחוד, וחבות של כל גורם אחר היא לחוד

תמר קלהורה:  המדינה יכולה להחליט שהיא משפה גורמים מסוימים

תמר קלהורה:  יכול להיות שהכוונה לכפל ביטוח היה באמירה שהפוליסה הרגילה של המועצה לכאורה אמורה לכסות את האירוע הזה, ובפועל זה לא קורה כמובן, כי בגלל האסון האירוע הזה יצא מכל פרופורציה ולכאורה נדרש לו ביטוח מיוחד

תמר קלהורה:  אבל השאלה האם המדינה תיקח על עצמה את האחריות זאת שאלת מדיניות, זאת לא שאלה משפטית

צביקה פוגל: בארבעת הימים הספציפיים האלה מוטל עומס נוסף על המועצה שלא חל בביטוח השגרתי שלהם, וזאת האחריות שלנו

קרן פטל: ארבעה ימים? אולי ארבעה חודשים

קרן פטל:  אבל זאת לא השאלה

קרן פטל:  כמו שאתה אומר, אני באמת חושבת שאתה עושה נכון ומפריד את הדיון ה-ongoing לנקודה עצמה

קרן פטל:  יש כאן נקודה ואת אומרת שאלה של מדיניות

קרן פטל:  זה אירוע דתי לאומי של מדינת ישראל

קרן פטל:  זאת לא שאלה, זה פשוט זה

קרן פטל:  נקודה

קרן פטל:  ממש כך

קרן פטל:  אז אני לא מבינה את העניין הזה

קרן פטל:  חוץ מזה, יש גם רציפות שלטונית

קרן פטל:  זה לא משנה הממשלה הזאת או ממשלה אחרת, הדבר הזה ידוע

קרן פטל:       אנחנו גם מדברים על ההילולה

קרן פטל:  מי שמצוי כאן בפרטים יודע שגם ב-ז' באדר יש הרבה מאוד אנשים שמבקרים באתר וגם בעשרת ימי תשובה ובכל ראש חודש ובעוד כמה נקודות וגם בעודנו מדברים

קרן פטל:    אני השתתפתי בישיבות היערכות של המשטרה ואני שומעת שם אנשים שאומרים: כן, תשמעו, יש בעיה – מלא פועלים, מלא אנשים, עובדים במרץ

קרן פטל:  אתם מבינים שבעודנו מדברים, אנשים, פועלים, סולמות, חבלים, בורות – זה לא הגיוני

קרן פטל:  אז אני באמת מבינה, או האמת לא מבינה, לא מבינה את העולם הביטוחי

קרן פטל:  צריכה להיות כאן אמירה חד-משמעית וברורה

קרן פטל:  המועצה וכל מי שמעורב, כל אחד כפי מעורבותו, צריך להיות מכוסה מבחינה ביטוחית, מה בכלל השאלה?      

מירי פרנקל-שור: תמר, זאת לא רק שאלה של מדיניות

מירי פרנקל-שור:  קשה לומר שזאת שאלה של מדיניות

מירי פרנקל-שור:  זאת גם שאלה משפטית, וצריך לתת מענה למועצה האזורית

תמר קלהורה: שוב, המצב המשפטי הנזיקי הטהור לא מיטיב עם העמדה של אף אחד מהגורמים

תמר קלהורה:  אני לא חושבת שמישהו מאיתנו היה רוצה ללכת לפי דיני הנזיקין כפי שהם

תמר קלהורה:  דיני הנזיקין כפי שהם, הם שמים להם למטרה את הניזוק, והכלל הוא אחריות ביחד ולחוד, והכלל הוא שאם יש גורם אחד שאחראי זה לא פותר מאחריות את הגורם האחר

תמר קלהורה:  לכן, במקרה של אירוע נזיקי, עצם העובדה שיש לי גם את המדינה, גם את המרכז למקומות קדושים, גם את הפרויקטור, מנקודת המבט של פיצוי התובע כולם אחראים

תמר קלהורה:  השאלה היא איך הם מסתדרים ביניהם

תמר קלהורה:  אנחנו לא רוצים ללכת לפני דיני הנזיקין, כי לפי דיני הנזיקין כולם צריכים לשאת באחריות לפי החלוקה שיקבע בית המשפט

קרן פטל: אז אם את אומרת את זה - - -      

תמר קלהורה: רגע

תמר קלהורה:  בסופו של דבר, מה שאני אומר, השורה התחתונה אולי תסייע לך, אם זאת תהיה המדיניות, אז תני לי

תמר קלהורה:  כמובן שהשאלה האם בסוף הם יפצו את התובע תלויה בשאלה האם הם השיגו ביטוח

מירי פרנקל-שור: זאת אומרת, הפרויקטור צריך להבין שהוא בשלב - - -       

תמר קלהורה: לכן אני אומרת

תמר קלהורה:  אנחנו לא רוצים להגיד: בואו נפעל לפי דיני הנזיקין; כי דיני הנזיקין לא מיטיבים עם היושבים בשולחן

תמר קלהורה:  לכן אנחנו צריכים ללכת למדיניות, למדיניות שסוטה מכיוון של דיני הנזיקין הכלליים, כפי היא סטתה בשנה שעברה

תמר קלהורה:  הרי מה המשמעות לכך שהמדינה נתנה שיפוי למפיק? המדינה אמרה למפיק: אני לוקחת על עצמי לכסות את החבות הנזיקית שלך, שהיא שלך – היא לא שלי

תמר קלהורה:  אם חלילה היה קורה משהו בשנה שעברה, האחריות הנזיקית של המדינה הייתה מתקיימת בלי קשר

תמר קלהורה:  מה זה שיפוי? זה: אני לוקחת על עצמי לכסות את החור שיהיה לך בכיס, אם אתה תימצא אחראי בנזיקין

מירי פרנקל-שור: אז זה בדיוק מה שקורה עם - - -      

תמר קלהורה: אבל זאת לא חובה

מירי פרנקל-שור: וזה לא כפל של ביטוח

תמר קלהורה: שנייה

תמר קלהורה:  אבל השאלה היא האם המדינה חייבת לעשות את זה

תמר קלהורה:  בדיני הנזיקין היא לא חייבת לעשות את זה

תמר קלהורה:  לכן השאלה היא האם יש לה חובה ממקום אחר

תמר קלהורה:  וזאת השאלה – האם זאת המדיניות הראויה והנכונה

תמר קלהורה:  וזאת שאלה שאני לא יכולה לבוא ולומר: המדינה חייבת

תמר קלהורה:  זאת שאלה ציבורית, זאת שאלה של מדיניות כלכלית, ויש גורמים אחרים שצריכים לקבל את ההחלטה בעניין הזה

תמר קלהורה:  במסגרת הזאת, כן, יש גם את השאלה האם המדינה צריכה או כדאי לה או רשאית או רוצה לבוא אל הרשות המקומית ולהגיד: אני אכסה גם את המחויבות שלך

תמר קלהורה:  אבל זה בוודאי לא עניין של דיני הנזיקין, ואנחנו לא רוצים ללכת לפי דיני הנזיקין פה, ומישהו אחר צריך לקבל את ההחלטה בעניין הזה

תמר קלהורה:  זאת לא שאלה משפטית של המשפט הפרטי, זאת שאלה של מדיניות

מירי פרנקל-שור: אבל דבר אחד בטוח שזה לא כפל כיסוי ביטוחי

מירי פרנקל-שור:  זאת אומרת, אם יהיה כתב שיפוי למפיק ולפרויקטור זה כבר מכסה את - - -     

תמר קלהורה: זה לא מכסה את הרשות המקומית

מירי פרנקל-שור: בוודאי שלא

מירי פרנקל-שור:  זאת - - - לחשב הכללי

תמר קלהורה: השאלה אם יש לה ביטוח, האם הביטוח מכסה את האירוע

מירי פרנקל-שור: אבל אין לה ביטוח

תמר קלהורה: אם אין לה ביטוח אז לא יהיה - - -      

מירי פרנקל-שור: אז אין לה ביטוח

מירי פרנקל-שור:  היא לא מצליחה להביא

מירי פרנקל-שור:  בשביל זה אנחנו יושבים כאן

תמר קלהורה: בסדר, נכון

קרן פטל: אם הפתרון יהיה כתב שיפוי לגורמים האחרים, צריך להיות כתב שיפוי גם למועצה האזורית מרום הגליל

מירי פרנקל-שור: נכון, בדיוק

מירי פרנקל-שור:  כולם מדברים על ימי ההילולה, וכמו שאין מענה בשלב זה לפרויקטור, אין מענה לחברת ההפקה, אין מענה גם למועצה האזורית, הכול צריך להיות בצוותא חדא

תמר קלהורה: אבל אני לא יכולה לומר לך מה המדיניות צריכה להיות

יוסף דייטש: תמר, אני לא פניתי לכתחילה למדינה ואמרתי: תתנו לי את כתב השיפוי

יוסף דייטש:  הדבר הטבעי והנורמלי שעשיתי, פניתי לחברת הביטוח שמבטחת אותי ואמרתי: רבותיי, אני לקחתי על עצמי תפקיד

יוסף דייטש:  התפקיד הוא תפקיד עבור המדינה, אני מבצע משהו עבור עם ישראל פה, נכון? אז דבר ראשון, פניתי לחברת הביטוח שלי

יוסף דייטש:  חברת הביטוח שלי התנערה מיד ואמרה לי: מירון לא מעניין אותנו

יוסף דייטש:  ניסיתי, הסתובבתי

יוסף דייטש:  במשרד אצלי עשו הכול כדי לנסות להשיג

יוסף דייטש:  לא פניתי דבר ראשון למדינה כאופציה ראשונה ואמרתי לה: בואי תבטחי אותי

יוסף דייטש:  ממש לא

יוסף דייטש:  אני נמצא במקום שאני בא ומסביר למדינה את המצוקה, כי למי שאני פונה הוא בורח

יוסף דייטש:  לכן אני פונה

יוסף דייטש:  מישהו צריך לפתור לי את הבעיה

יוסף דייטש:       אני מבין שאילו זה היה עסק מסחרי לכל דבר, את צודקת

יוסף דייטש:  אני מבין את מה שאת אומרת, את חבות הנזיקין

יוסף דייטש:  אבל ברגע שאני מבצע פרויקט עבור המדינה, ואף אחד לא רוצה לבטח אותי וכל אחד בורח ממני כמו מצורע, אז מה אני צריך לעשות? ברור שאני צריך לפנות לגורם שעבורו אני מבצע את זה ולומר לו: תשמע, יש כאן איזה כשל, תעזור לי עם זה

תמר קלהורה: אתה צודק לחלוטין

יוסף דייטש: לכן חשוב לי להציג גם את הצד השני

תמר קלהורה: אבל, בסופו של דבר, ההחלטה מצויה בידיים של האוצר ושל החשב הכללי

יוסף דייטש: אני מבין

יוסף דייטש:  אבל חשוב להציג גם את הצד השני

יוסף דייטש:  מציגים את זה כאילו זה בחבות הנזיקין

יוסף דייטש:  אנחנו ממש לא לקחנו את זה כאופציה ראשונה

תמר קלהורה: אני רק יכולה לומר שבכל המצבים שבהם אדם מבקש שיפוי, גם במצבים שרחוקים לחלוטין מההילולה, תמיד ישנו תנאי שקודם כול הוא ינסה להשיג לעצמו ביטוח

תמר קלהורה:  זה בוודאי

תמר קלהורה:  שוב, כאמור, ההחלטה נמצאת בידיים של משרד האוצר והחשב הכללי

צביקה פוגל: ההערה שלך וההתייחסות של תמר הם הדברים הנכונים

צביקה פוגל:  קיים פה פער בין הביטוח השגרתי, שכנראה יש לכל אחד מאיתנו, לבין ביטוח שצריך לתת מענה לאירוע ספציפי

צביקה פוגל:  אנחנו מדברים על משהו ציבורי, זה לא רק  מדיניות של אותו רגע או של אותו ביטוח

צביקה פוגל:  אנחנו מדברים על משהו ציבורי ולאומי, והוא הרבה יותר גדול

צביקה פוגל:  לכן מה שצריך להיות פה זה המענה שהמדינה נותנת, מעבר לביטוח האישי שיש לכל אחד מאיתנו, לטובת קיום האירוע הזה

צביקה פוגל:  אני עדיין חושב שהאחריות לעניין הזה מוטלת על החשב הכללי לפחות בנתוני הזמן כרגע, אל מול תמונת המצב שאנחנו נמצאים בו כרגע, כי אין לנו עוד לאן ללכת

צביקה פוגל:       תראו, אמרתי לכם בהתחלה, הבאתי גורם נוסף שינסה לבטח את האירוע הזה

צביקה פוגל:  הוא צריך לשלוח סוקר

צביקה פוגל:  הסוקר צריך לשלם לו משהו בסדר גודל של 15 אלף שקל כדי לבצע סקירה ולהוציא אותה באנגלית, כי רק חברה מחו"ל יכולה לבטח את העניין הזה

צביקה פוגל:  זה לא ייגמר עד מועד האירוע

דוד הכהן: גם לוידס לא יבטחו את זה

צביקה פוגל: זה לא ייגמר

צביקה פוגל:  גם אם יבטחו זה לא ייגמר

צביקה פוגל:  לכן, נכון לנקודת זמן זאת, הממלכה צריכה לקחת אחריות ולתת שיפוי לכל הגורמים כדי שנוכל לקיים את האירוע

צביקה פוגל:  אני מבטיח לכם ששבועיים אחרי שיסתיים האירוע – ובעזרת השם הוא יסתיים כמו שאנחנו רוצים וכולם יצאו מחייכים ומרוצים מהאירוע – נשב פה ונקבע את התנאים לאירועים הבאים, לשנים הבאות, עם הניסיון שצברנו

צביקה פוגל:  אני מקווה שלא נגיע בשנה הבאה שבועיים לפני האירוע ונתכנס פה שוב על חשבון זמן פגרה או בהכנות ליום הזיכרון

צביקה פוגל:  זה לא מה שאף אחד מאיתנו רוצה

צביקה פוגל:  לכן אני מבקש שוב מהחשב הכללי, מכל מי שנוגע לעניין הזה לראות איך אנחנו עושים הכול עכשיו כדי לתת שיפוי לכל אותם דברים שלא מכוסים

מירי פרנקל-שור: תמר, רק לפי דברייך, ההחלטה כרגע  מצויה אצל שר האוצר והחשב הכללי

תמר קלהורה: לא לפי דבריי

מירי פרנקל-שור: לפי מה שאני מבינה

מירי פרנקל-שור:  אם זאת החלטה של מדיניות, מי צריך לקבל את ההחלטה?      

תמר קלהורה: ההחלטה אם לתת כתב שיפוי או לא לתת היא של החשב הכללי

תמר קלהורה:  הסמכות היא בידו של החשב הכללי

תמר קלהורה:  יש גם לשכה משפטית לאוצר שיכולה לייעץ לה

צביקה פוגל: מה הסיכוי שאנחנו מקבלים תשובות היום, מחר, יום חמישי, לא יאוחר מזה?      

סופיה פרכטמן וינר: אני אדבר עם עמוס שקדי והוא ייצור איתך קשר לגבי הנושאים שדיברנו, עם המגבלות שדיברנו – אני לא אחזור עליהן

סופיה פרכטמן וינר:  לגבי המועצה האזורית אני אומרת שוב, אין לי שום דרך להתייחס לבקשה הזאת בלי שראיתי פנייה ובלי שאנחנו הבנו עבור מה מבוקש כתב השיפוי

קרן פטל: אני לא מצליחה להבין למה אין פנייה

קרן פטל:  זה מרגיש לי כמו מין משהו טכני

קרן פטל:  לא

קרן פטל:  יש פנייה שנה של המועצה האזורית מרום הגליל

קרן פטל:  אני לא רוצה שזה יוצג כאילו: לא הייתה לנו פנייה אז אני לא יכולה להתייחס

קרן פטל:  יש פנייה, היא קיימת שנה בכל משרדי הממשלה – משרד המשפטים ראה אותה; משרד האוצר ראה אותה; משרד הפנים ראה אותה; המשרד לשירותי דת ראה אותה; משרד ירושלים ומסורת ראה אותה

קרן פטל:  אל תגידו: אין פנייה

קרן פטל:  אני מבקשת שתבדקי את זה כמו את כל הבדיקות האחרות – כתב שיפוי למועצה האזורית מרום הגליל, ולא שיסחבו אותנו עוד כמה ימים: תרשמי לי פנייה

קרן פטל:  הפנייה על השולחן כבר שנה

צביקה פוגל: משרד הפנים, אני לא רוצה לדבר עם קרן, אני רוצה לדבר איתכם

צביקה פוגל:  אתם צריכים לייצג את קרן ואת המועצה האזורית מרום הגליל מול החשב הכללי

צביקה פוגל:  תעזרו לי בעניין הזה, בבקשה

צביקה פוגל:  עוד התייחסויות

צביקה פוגל:  מי אתה?      

דוד הכהן: אני יושב-ראש ודובר הארגונים החברתיים בכנסת

דוד הכהן:  אני משתתף ב-13 שנות הפעילות שלנו כאן ברוב הדיונים, בכל השנים שהיו

דוד הכהן:  אני מציע שהביטוח הלאומי, הביטוח של העם, ייקח עליו במתכונת מצומצמת התחלתית, כי אף ביטוח פרטי לא יסכים, גם לוידס שמבטחים במיליארדים ומאות מיליונים

דוד הכהן:  אין כאן אפשרות לתחם את ההר הזה כמו אצטדיון, כמו ספינות ענקיות, כמו כל דבר גדול

דוד הכהן:  הם לא יכולים לתחם את זה פה, אף אחד לא ייקח את זה עליו

דוד הכהן:  בגלל זה כל הביטוחים הפרטיים בורחים מפה

דוד הכהן:  שביטוח לאומי ייקח את זה – בכרטיס הנסיעה להוסיף עשרה שקלים ולהעביר את זה לביטוח לאומי

דוד הכהן:  בהתחלה, להתחיל עם משהו

דוד הכהן:  לא להשאיר

דוד הכהן:  בסוף זה יישאר פה ריק

דוד הכהן:  כל הדבר הזה לא ייגמר

צביקה פוגל: התייחסויות נוספות, בבקשה

גל רוסאייב: אני אשמח להתייחס

גל רוסאייב:  אני מארגון נבחרות

צביקה פוגל: לא, לא, עצרי את זה

גל רוסאייב: יש לי משהו חשוב להגיד, אני רוצה להגיד

גל רוסאייב:  זה קשור לביטוח

צביקה פוגל: לא

צביקה פוגל:  את יכולה להגיד על הביטוח, רק על הביטוח

צביקה פוגל:  קראתי את המכתב שלכם ואני מייצג אתכם בדרך הכי טובה שאני יודע

צביקה פוגל:  ביטוח בלבד, כדי שאני לא אצטרך להפסיק אותך

צביקה פוגל:  בבקשה

גל רוסאייב: אני רוצה שבתוך כל הביטוח של הפרויקטור ושל הדברים שאתם מדברים עליהם יכנס גם ביטוח לבנות שנפגעו מהרב ברלנד שהולך להדליק מדורה, ושההתמוטטות הנפשית שלהן תיכנס בתוך הביטוח הזה

גל רוסאייב:  תודה רבה

צביקה פוגל: תודה לך

צביקה פוגל:  עוד? כבוד השר? יוסי? מנכ"ל? אנחנו עוד היום מדברים עם החשב הכללי

צביקה פוגל:  עד יום חמישי אנחנו חייבים להעביר תשובות

צביקה פוגל:  עד יום ראשון יועברו כל הסעיפים שביקשו להעביר

צביקה פוגל:  יוסי, אנחנו ניפגש ביום ראשון בהר ונשלים את מה שצריך

צביקה פוגל:  לא צריך לגרור לשם את כולם, מספיק סיור שלך ושלי עם כמה נציגים של המשטרה וכולי

צביקה פוגל:  תודה רבה לכולם, ושנעבור יום זיכרון ויום עצמאות באווירה קצת יותר רגועה

צביקה פוגל:  תודה רבה